Makani aamu Bbaibbele: Abigayeli a Davida - Kkeyala yaa Intaneti ya Bakamboni ba Jehova\nHENA ulimuzyi mukaintu ooyu mubotu uuboola kuli Davida? Izina lyakwe ngu Abigayeli. Ulijisi maano, alimwi tayandi kuti Davida acite cintu cibi. Pele katutanaiya zinji, atubone cakamucitikila Davida.\nDavida accije kuli Saulu, wayuba mumpako zyamabwe. Ibanyina abamukwasyi boonse bamusangana ooko. Basankwa basika kuma 400 baboola, eelyo Davida waba musololi wabo. Kumane Davida waunka kumwami waku Mowabu wati: ‘Ndalomba kuti undilelele bataata abamaama kusikila nkabone ciya kucitika kuli ndime.’ Kuzwa waawo, Davida abantu bakwe batalika kuyuba mumalundu.\nNaakamana kucita boobo, eeci nceciindi Davida naakamubona Abigayeli. Munyokwabo Nabala muntu muvwubi. Ulijisi mbelele zili 3,000 ampongo zili 1,000. Nabala muunyu. Pele mukaintu wakwe Abigayeli wakali amoyo mubotu. Alimwi ulizyi mbokucitwa cintu cibotu. Buzuba bumwi wakauvwuna mukwasyi wabo. Atubone mbwaakacita.\nDavida abantu bakwe bali alubomba kuli Nabala. Alimwi bali kumugwasya kweembela mbelele zyakwe. Aboobo buzuba bumwi Davida wakatuma bantu bakwe bamwi kuli Nabala kuti akabagwasye cakulya. Bantu ba Davida basike kuli Nabala bajana kuti Nabala abagwasyi bakwe bagela mbelele boya. Bwakali buzuba bwapobwe, alimwi Nabala ulijisi zyakulya zinji zinono. Aboobo mboobu bantu ba Davida mbobaamba, bati: ‘Twali kukucitila zintu caluzyalo. Taku niiba yomwe mbelele yako njitwakabba, pele twali kuzyeembela kabotu. Akaka mwami tupe cakulya!’\nNabala wati: ‘Tandipi cakulya bantu bali mbuli ndinywe.’ Ulaambaula cakubula bulemu kumwi kafwubaazya Davida. Bajokele bamwaambila Davida, eelyo Davida wakalala kapati. Waambila bantu bakwe kuti: ‘Amubweze zipeni zyanu.’ Kumane batalika kweenda kuti bakamujaye Nabala abantu bakwe.\nUmwi wabasankwa ba Nabala iwakamvwa majwi mabi Nabala ngaakaamba, wamwaambila Abigayeli cakacitika. Cakutasowa ciindi Abigayeli walibambila cakulya. Wacaanga akucibikka ambongolo kumane waunka. Asike kuli Davida, waseluka ambongolo, wafwugama wati: ‘Ndakomba mwami, utamvwi zyaamba mulumi wangu. Mufwubafwuba alimwi ulacita zintu zyabufwubafwuba. Nceeci cipego. Bweza ndakomba buya, alimwi kotujatila kuli ceeci cacitika.’\nDavida wavwiila wati: ‘Uli mukaintu musongo. Wapa kuti nditajoli cibi kucibi kwiinda mukumujaya Nabala akaambo kabufwubafwuba bwakwe. Kojokela kumunzi alimwi kopona kabotu.’ Naakafwa Nabala, Abigayeli wakaba umwi wabakaintu ba Davida.\n1 Samuyele 22:1-4; 25:1-43.\nNgwani zina mukaintu uuli acifwanikiso uunka kuli Davida, alimwi mukaintu uuli buti?\nNkaambo nzi Davida ncaakatumina bantu bakwe bamwi kuunka kuli Nabala kuti akabagwasye cakulya?\nNcinzi ncaakaamba Nabala kubantu ba Davida, alimwi mbuti Davida mbwaakacita?\nMbuti Abigayeli mbwaakatondezya kuti mukaintu uujisi maano?\nBala 1 Samuyele 22:1-4.\nMbuti mukwasyi wa Davida mboupa cikozyanyo cibotu mbuli mbotukonzya kugwasyanya aumwi mubunyina bwa Bunakristo? (Tus. 17:17; 1 Tes. 5:14)\nBala 1 Samuyele 25:1-43.\nNkaambo nzi Nabala ncaambwa kuti muntu silunya? (1 Sam. 25:2-5, 10, 14, 21, 25)\nNcinzi bamakaintu Banakristo sunu ncobakonzya kwiiya kucikozyanyo ca Abigayeli? (1 Sam. 25:32, 33; Tus. 31:26; Ef. 5:24)\nNzintu nzi zibi zyobilo Abigayeli nzyaakalesya Davida kucita? (1 Sam. 25:31, 33; Balo. 12:19; Ef. 4:26)\nMbuti mbwaakacita Davida kumajwi aa Abigayeli mbokubagwasya basankwa kubona bamakaintu mbuli mbwababona Jehova? (Inc. 21:8, 9; Balo. 2:11; 1 Pita 3:7)\nNcinzi ncotukonzya kwiiya kumapenzi aamucikwati ca Abigayeli?


Amwiiye Luyando, Luzyalo, Alimwi a Busongo bwa Leza | Yakwiiya\nNgazi Yamulindizi—Yakwiiya | May 2015\nAMUBALE MU Acholi Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Karen (S'gaw) Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe (North Central) Mongolian Moore Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian (Cyrillic) Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\nAmwiiye Yooyo Uusyomezya Buumi Butamani\n“Amwiiye Leza, mbomuli bana bayandwa.”—EF. 5:1.\nSENA INGA MWAPANDULULA?\nMuunzila nzi Jesu mwaakabutondezya bube bwa Jehova?\nMbuti mbotukonzya kwiiya bube bwa Leza, mbuli luyando lwakwe?\nNkaambo nzi ncotweelede kucenjela kujatikizya zintu nzyotuyeeya?\n1. Ino mbube nzi bukonzya kutugwasya kubwiiya bube bwa Leza?\nJEHOVA wakatupa nguzu zyakucikonzya kulibikka mubukkale bwabamwi akumvwisya mbobalimvwa. Munzila imwi, tulakonzya kubumvwisya bukkale bumwi nokuba kuti tatunabede mubukkale oobo. (Amubale Baefeso 5:1, 2.) Mbuti mbotukonzya kucibelesya kabotu cipego eeci ncaakatupa Leza? Nkaambo nzi ncotweelede kucenjela ambotucibelesya cipego eeci?\n2. Mbuti mapenzi eesu mbwaamujatikizya Jehova?\n2 Cakutadooneka, tulikkomene kuti Leza wasyomezya bananike ibasyomeka buumi butafwi kujulu alimwi abuumi butamani anyika ‘kumbelele zimbi’ zya Jesu izisyomeka. (Joh. 10:16; 17:3; 1Kor. 15:53) Masimpe, buumi butafwi kujulu alimwi abuumi butamani anyika tazikanyonganizyigwi amapenzi aadumide sunu. Jehova ulaamvwisya mapenzi ngotujisi, mbubwenya mbuli mbwaakali kumvwisya mbobakali kupenga bana Israyeli ciindi nobakali bazike mu Egepita. Inzya, “mumapenzi aabo oonse wakali kupenga mumoyo awalo.” (Is. 63:9) Nokwakainda myaanda yamyaka, ba Juda bakayoowa akaambo kakukazyigwa abasinkondonyina mumulimo wakuyakulula tempele, pele Leza wakati: “Kufwumbwa uumuguma nywebo uguma mboni yaliso lyangu.” (Zek. 2:8.) Mbubwenya mbuli mutumbu mbwajisi lweetelelo kumwanaakwe, Jehova ulabweza ntaamu caluyando kugwasya bantu bakwe. (Is. 49:15) Aboobo, inga twaamba kuti Jehova ulakonzya kulibikka mubukkale bwabamwi, alimwi wakatupa nguzu zyakucita boobo.—Int. 103:13, 14.\nJESU MBWAAKALUTONDEZYA LUYANDO LWA LEZA\n3. Ncinzi citondezya kuti Jesu wakali silweetelelo?\n3 Jesu wakaamvwisya mapenzi aabamwi, nobaba baabo ibakali mubukkale oobo ibwatakalina buzuba bwamucitikila. Mucikozyanyo, ibantu-bantu buyo lyoonse bakali kubayoowa basololi bazikombelo, aabo ibakali kubeena akubaminya amilawo minji iyakapangwa abantu. (Mt. 23:4; Mk. 7:1-5; Joh. 7:13) Jesu kunyina naakakongwa naa kweenwa, pele wakali kukonzya kubumvwisya bukkale oobo mbwaatakalina buzuba wapona. Aboobo “naakabona makamu aabantu, wakabeetelela nkaambo bakali kupenzyegwa alimwi bakalimwaikide mbuli mbelele zitakwe mweembezi.” (Mt. 9:36) Mbubwenya mbuli Bausyi, Jesu wakali siluyando alimwi silweetelelo.—Int. 103:8.\n4. Ino kubona mapenzi aabantu bamwi kwakamujatikizya buti Jesu?\n4 Ciindi Jesu naakabona bantu ibakali mumapenzi, wakakulwaizyigwa kubatondezya luyando. Aboobo, Jesu wakalutondezya luyando lwa Bausyi munzila iilondokede. Aciindi cimwi nobakamana kukambauka kwaciindi cilamfwu, Jesu abaapostolo bakwe bakali kuyanda kuunka kubusena bwakanyina bantu kutegwa bakalyookezye. Pele akaambo kakuti wakayeetelela nkamu iyakali kumulindila, Jesu wakajana ciindi ‘cakubayiisya zintu zinji.’—Mk. 6:30, 31, 34.\nMBOTUKONZYA KWIIYA LUYANDO LWA JEHOVA\n5, 6. Kutegwa twiiye luyando lwa Leza, mbuti mbotweelede kubeendelezya basimukoboma? Amupe cikozyanyo. (Amubone cifwanikiso icili kumatalikilo aacibalo.)\n5 Tulakonzya kwiiya luyando lwa Leza kwiinda munzila mbotubeendelezya basimukoboma. Mucikozyanyo: Atwaambe kuti mukubusi Munakristo, ngotulaite kuti Alan, uyeeya mukwesu uucembeede uujisi penzi lyakubala akaambo kakuti taboni kabotu. Alimwi cilamuyumina kweenda kuŋanda aŋanda mumulimo wakukambauka. Alan wayeeya majwi aa Jesu aakuti: “Mbubonya mbomuyanda kuti bantu bamucitile, andinywe amubacitile mbubonya.” (Lk. 6:31.) Aboobo, Alan walibuzya kuti: ‘Ncinzi ncondiyanda kuti bantu bandicitile?’ Bwiinguzi bwakwe mbwakuti: ‘Ndiyanda kuti kabauma bbola andime!’ Pele mukwesu uucembeede inga taacikonzya kuuma bbola. Majwi aa Jesu atondezya kuti tweelede kulibuzya kuti: ‘Ncinzi ncondinga ndayanda kuti basimukoboma bandicitile ikuti nondali mubukkale bwabo?’\n6 Alan tacembeede pe, pele ulacikonzya kuzimvwisya zintu zitana buzuba zyamucitikila. Wamulangisisya mukwesu uucembeede alimwi akumuswiilila cakubikkila maano. Buce-buce, Alan wamvwisya mbocibede kumuntu uucembeede iwaalilwa kubala Bbaibbele naa kweenda kuŋanda aŋanda. Ciindi Alan naamvwisya buyumuyumu mbwajisi mukwesu uucembeede, wazyiba mbwakonzya kumugwasya, alimwi ulayandisisya kumugwasya. Andiswe tulakonzya kucita mbubwenya. Kutegwa twiiye luyando lwa Leza, tweelede kulibikka mubukkale bwabakwesu.—1Kor. 12:26.\nAmumwiiye Jehova kwiinda mukutondezya luyando (Amubone muncali 7)\n7. Mbuti mbotukonzya kubamvwisya bantu ibali mumapenzi?\n7 Talili lyoonse nocili cuubauba kwaamvwisya mapenzi ngobajisi bamwi. Ibantu banji bajisi mapenzi aatana buzuba atucitikila. Bamwi bajisi buyumuyumu bwakumubili akaambo kakulicisa, kuciswa, naa kucembaala. Ibambi balapenga mumizeezo akaambo kakutyompwa, kutakkalikana mumizeezo, naa buyumuyumu buboola akaambo kakutundululwa. Mpoonya bamwi bazulilwa mumikwasyi mobaindene bukombi naa imuli muzyali omwe. Umwi aumwi ulijisi mapenzi amwi, alimwi kanji-kanji inga mapenzi aatana buzuba atucitikila. Mubukkale buli boobu, mbuti mbotukonzya kulwiiya luyando lwa Leza? Kwiinda mukuswiililisya akumvwisya mbwalimvwa muntu ooyo kusikila mpotugolela. Eeci ciyootukulwaizya kwiiya luyando lwa Jehova kwiinda mukucita kweelana azintu ziyandika. Zintu ziyandika ziliindene kumuntu umwi aumwi, pele tulakonzya kubayumyayumya kumuuya alimwi akubapa lugwasyo lumwi luyandika.—Amubale Baroma 12:15; 1 Petro 3:8.\nAMWIIYE LUZYALO LWA JEHOVA\n8. Ncinzi cakamugwasya Jesu kutondezya luzyalo?\n8 Mwana wa Leza wakati: “Mupatikampatila . . . ngusiluzyalo kubantu batalumbi ababi.” (Lk. 6:35.) Mubwini, Jesu wakaiya luzyalo lwa Leza. Ncinzi cakamugwasya Jesu kucita boobo? Bantu wakali kubeendelezya caluzyalo kwiinda mukuyeeyela limwi mbozyakali kukonzya kubajatikizya bamwi zintu nzyaakali kuyanda kwaamba alimwi akuyanda kucita. Mucikozyanyo, imukaintu umwi wakazyibidwe kuti ngusizibi wakamusikila, akutalika kulila alimwi akutesya maulu aa Jesu amisozi yakwe. Jesu wakabona kuti mukaintu ooyu weempwa, alimwi wakalizyi mbwaakali kunga watyompwa mumoyo ikuti naakamutanda calunya. Muciindi caboobo, Jesu wakamulumbaizya mukaintu ooyu akumulekelela. Ciindi mu Farisi naakatongooka kujatikizya cakacitika, Jesu wakaambaula anguwe caluzyalo.—Lk. 7:36-48.\n9. Ncinzi cikonzya kutugwasya kwiiya luzyalo lwa Leza? Amupe cikozyanyo.\n9 Mbuti mbotukonzya kwiiya luzyalo lwa Leza? Mwaapostolo Paulo wakalemba kuti: “Muzike wa Mwami teelede kulwana pe, pele weelede kuba amoyo mutete [naa, “kuba mupampu,” bupanduluzi buyungizyidwe] kubantu boonse.” (2Tim. 2:24) Bantu bapampu balizyi ncobeelede kucita mubukkale bukatazya kutegwa batatyompyi bamwi. Amuyeeye mbotweelede kutondezya luzyalo mubukkale oobu: Kumulimo, mupati wamulimo tabeleki mulimo wakwe bweelede. Ncinzi ncotukonzya kucita? Mukwesu iwatali kujanika kumiswaangano kwamyezi iili mbwiibede waboola kuswaangana. Ncinzi ncotuyakwaamba kulinguwe? Mumulimo wamumuunda, mukamwini ŋanda waamba kuti, “Ndijisi bubi inga tiitwabandika aciindi cino.” Sena tuyootondezya kuti tulamubikkila maano? Kuŋanda, ngotukwetene limwi watubuzya kuti, “Nkaambo nzi tiimwakandaambila zintu nzyomwakali kuyanda kucita mu Mujibelo?” Sena tuyakwiingula caluzyalo? Kwiinda mukulibikka mubukkale bwabamwi alimwi akusoleka kuyeeyela limwi mbozikonzya kubajatikizya nzyotuyanda kwaamba, tulakonzya kuzyiba mbotweelede kwaamba alimwi akucita munzila iitondezya kuti twiiya luzyalo lwa Jehova.—Amubale Tusimpi 15:28.\nAMWIIYE BUSONGO BWA LEZA\n10, 11. Ncinzi cikonzya kutugwasya kwiiya busongo bwa Leza? Amupe cikozyanyo.\n10 Ikumvwisya bukkale ibutana buzuba bwatucitikila kulakonzya kutugwasya alimwi kwiiya busongo bwa Jehova akuzibonena limwi zintu zikonzya kucitika akaambo kazintu nzyotukonzya kucita. Busongo buli akati kabube bupati bwa Jehova, alimwi ikuti naa wayanda, ulakonzya kuzibonena limwi zyoonse zikonzya kucitika akaambo kakucita zintu zimwi. Swebo tatujisi nguzu zili boobo zyakubonena limwi zyakumbele, pele tulakonzya kucita kabotu kuyeeya cikonzya kucitika akaambo kacintu ncotuyanda kucita. Bana Israyeli bakaalilwa kubikkila maano kuzintu zyakali kukonzya kubacitikila akaambo kakutamvwida Leza. Nokuba kuti Leza wakabacitila zintu zinji zibotu, Musa wakalizyi kuti bakali kuyoocita zintu zibyaabi mumeso aa Jehova. Kaimvwide mbungano yabana Israyeli yoonse, wakaimba lwiimbo lujisi majwi aaya aakuti: “Israyeli musyobo uutakwe maano, alimwi taakwe kumvwisya akati kabo. Eelo kaka nobali basongo! Nibazinzibala kuyeeya makani aaya. Nibayeeya mamanino aabo mbwaayakuba.”—Dt. 31:29, 30; 32:28, 29.\n11 Kutegwa twiiye busogo bwa Leza, tulakonzya kucita kabotu kuyeeya naa kweezyeezya zintu zikonzya kucitika akaambo kazintu nzyotuyanda kucita. Mucikozyanyo, ikuti naa katweebana, tweelede kuzyiba kuti kulombozya koonana kulijisi nguzu kapati. Inga tiitwaba amakanze naa kucita cintu cili coonse cikonzya kubikka cilongwe cesu cibotu a Jehova muntenda! Muciindi caboobo, tweelede kucita kweelana amajwi aaya aakasololelwa amuuya aakuti: “Muntu uucenjede abona mapenzi ulayuba, pele aabo batakwe maano balaunka nkukonya ooko, aboobo balapenga.”—Tus. 22:3.\nAMULEKE KUZINZIBALA KUYEEYA ZINTU ZIBI\n12. Mbuti kuzinzibala kuyeeya mbokukonzya kutuletela ntenda?\n12 Muntu uucenjede ulizyi kuti kuzinzibala kuyeeya kulakonzya kuba mbuli mulilo. Ikuti naa mulilo wabelesyegwa kabotu, ulakonzya kugwasya, mbuli ciindi notujika cakulya. Pele ikuti naa mulilo tiiwabelesyegwa kabotu ulajaya cakuti ulakonzya kuumpa ŋanda akujaya bali mumo. Mbubwenya buyo, kuzinzibala kuyeeya kulagwasya ciindi notwiiya Jehova. Pele, kulakonzya kuleta ntenda ciindi nokupa kulombozya zintu zibyaabi. Mucikozyanyo, ikuti naa twaba acilengwa cakuyeeya zintu zibyaabi, eeci cilakonzya kutupa kuzicita zintu eezyo nzyotuyeeya. Inzya, kuzinzibala kuyeeya zintu zibyaabi kulakonzya kumunyonyoona muntu kumuuya!—Amubale Jakobo 1:14, 15.\n13. Ino mbuumi buli buti bulangilwa kuti mbwaakali kweezyeezya Eva mumizeezo yakwe?\n13 Amubone mukaintu wakusaanguna, Eva, mbwaakatalika kulombozya mucelo wakakasyidwe ‘kucisamu cakuzyiba bubotu abubi.’ (Matl. 2:16, 17) Inzoka yakamwaambila kuti: “Tamukonzyi kufwa pe. Nkaambo Leza ulizyi kuti buzuba mbomuyoolya kulincico, meso aanu ayoojaluka alimwi muyooba mbuli Leza, muyoozyiba bubotu abubi.” Eva “wakabona kuti cisamu cakali cibotu kulya akuti cakali kunyomenezya.” Ncinzi cakatobela? “Wakacela micelo kulincico akulya. Kumane nobakaba antoomwe amulumaakwe, wakamupa eelyo awalo wakalya.” (Matl. 3:1-6) Kuli Eva, kulibonya kuti kwakali cimwi cintu cikondelezya mukaambo nkaakaamba Saatani. Muciindi cakwaambilwa cibotu acibi, mukaintu ooyu wakali kuyoolisalila mwini. Kuzinzibala kuyeeya kuli boobo kwakamunjizya muntenda. Kwiinda mumulumi wakwe iwakabisya, Adamu, ‘cibi mbocakanjila munyika alufwu kwiinda mucibi.’—Rom. 5:12.\n14. Mbuti Bbaibbele mbolitugwasya kweeleba kutalilemeka?\n14 Cibi ncaakacita Eva mumuunda wa Edeni tiicakali kujatikizya bwaamu. Nokuba boobo, Jesu wakacenjezya kuti tatweelede kweezyeezya zintu zijatikizya makani aakutalilemeka. Wakati: “Kufwumbwa muntu uulangisisya mukaintu cakumunyomenena, wacita kale bumambe anguwe mumoyo wakwe.” (Mt. 5:28) Kuyungizya waawo, Paulo wakacenjezya kuti: “Mutanookanzi kuzuzikizya zisusi zyanyama.”—Rom. 13:14.\n15. Ino ndubono luli buti ndotweelede kuyobola kujulu, alimwi nkaambo nzi?\n15 Kweezyeezya kumbi kubi nkweezyeezya kuba muntu uuvwubide kapati kumwi katutabikkili maano kuli Leza. Alimwi buya, lubono lwamuvwubi “mukuyeeya kwakwe luli mbuli bwaanda bumukwabilila.” (Tus. 18:11) Jesu wakaluula caano kutegwa atondezye bukkale buusisya bwamuntu “uuliyobweda lubono pele katali muvwubi kuli Leza.” (Lk. 12:16-21) Jehova ulakkomana ciindi notucita zintu izimukkomanisya. (Tus. 27:11) Eelo kaka tulabotelwa ciindi notukkomaninwa anguwe akaambo kakuti tuyobwede “lubono kujulu”! (Mt. 6:20) Alimwi cakutadooneka cilongwe cibotu a Jehova ncecintu ciinda kubota ncotukonzya kuba ancico.\n16. Ninzila nzi imwi iikonzya kutugwasya kutalibilika kapati?\n16 Amweezyeezye buyo kulibilika nkotukonzya kuba ankuko ikuti naa lyoonse katubikkila buyo maano kukuliyobweda “lubono anyika.” (Mt. 6:19) Jesu wakabelesya cikozyanyo kutegwa atondezye kuti “kulibilika kwamubweende bwazintu obuno akoongelezya kwalubono” zilakonzya kusyaanikizya jwi lya Bwami. (Mt. 13:18, 19, 22) Kufwumbwa naa balalibilika kujatikizya mali naa pe, bamwi bantu lyoonse beezyeezya buyo zintu zyoonse zibyaabi zikonzya kucitika. Nokuba boobo, kulibilika kapati kulakonzya kutuletela ntenda kumubili alimwi akumuuya. Aboobo atusyome Jehova alimwi akuyeeya kuti “zintu nzyalibilika muntu nzyezipa kuti moyo wakwe utyompwe, pele jwi libotu ndelipa kuti ukkomane.” (Tus. 12:25) Majwi mabotu aakulwaizya kuzwa kumuntu uutumvwisya kabotu alakonzya kupa kuti tukkomane. Kwaambila bamwi twaambo tuli mumoyo mbuli bazyali besu, ngotukwetene limwi, naa mulongwe uusyomeka uubona zintu mbubwenya mbwazibona Leza kulakonzya kugwasya kucesya kulibilika.\n17. Mbuti Jehova mbwatugwasya kulwana kulibilika?\n17 Kunyina umbi uukumvwisya kabotu kulibilika kwesu kunze lya Jehova. Paulo wakalemba kuti: “Mutalibiliki acintu nociba comwe, pele muzintu zyoonse, kwiinda mumupailo akukombelezya antoomwe akulumba, amumuzyibye Leza nzyomulomba; eelyo luumuno lwa Leza oolo lwiinda maano oonse luyookwabilila myoyo yanu amizeezo yanu kwiinda muli Kristo Jesu.” (Flp. 4:6, 7) Amuyeeye bantu aabo ibagwasya kuti tukwabililwe kuntenda yakumuuya—basyomima, baalu, muzike uusyomeka, bangelo, Jesu alimwi a Jehova kumugama.\n18. Ino kuzinzibala kuyeeya inga kwatugwasya buti?\n18 Mbubwenya mbotwabona, kuzinzibala kuyeeya kulakonzya kutugwasya kwiiya bube bwa Leza, mbuli luyando. (1Tim. 1:11; 1Joh. 4:8) Tuyakukkomana ikuti naa katutondezya luyando lwini-lwini, kubikkila maano kuzintu zikonzya kucitika akaambo kazintu nzyotuyanda kucita, alimwi akuleka kulibilika kwalo ikukonzya kutupa kubula lukkomano. Aboobo, atuzibelesye kabotu nguzu nzyaakatupa Leza kweezyeezya bulangizi buli kumbele alimwi akwiiya luyando lwa Jehova, luzyalo, busongo alimwi alukkomano.—Rom. 12:12.\nMAKANI AABUUMI Kuyeeya Luyando Ndondakajisi Kumatalikilo Kwandigwasya Kuliyumya\nAmupakamane—Saatani Uyanda Kuti Amumene Buumbulu!\nMulakonzya Kumulwana Saatani—Akuzunda!\n“Bakazibona” Zintu Izyakasyomezyegwa\nMAKANI EESU AAKAINDI Wakabona Kuti Luyando Ndolwakali Kweendelezya Mukafiteliya\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA May 2015\nNGAZI YAMULINDIZI—YAKWIIYA May 2015


Ciyubunuzyo 16 | Bbaibbele Lili a Intaneti | Bbaibbele lya Busanduluzi Bwanyika Mpya\n16 Lino ndakamvwa ijwi pati kuzwa mubusena busalala bwatempele kalyaambila bangelo bali ciloba kuti: “Kamuya mukaitile anyika mitiba iili ciloba yabukali bwa Leza.” 2 Eelyo wakusaanguna wakaunka akuyootila mutiba wakwe anyika. Mpoonya aabo ibakajisi caando camunyama alimwi ibakali kukomba cikozyanyo cakwe bakaba acilonda cijaya alimwi cibi kapati. 3 Eelyo wabili wakatila mutiba wakwe mulwizi. Mpoonya lwakasanduka kuba bulowa mbuli bwamuntu uufwide, eelyo cintu coonse cipona cakafwa, inzya zyintu zyamulwizi. 4 Eelyo watatu wakatila mutiba wakwe mumilonga amutusensa twamaanzi. Mpoonya eezyi zyakasanduka kuba bulowa. 5 Lino ndakamvwa mungelo uulanganya maanzi kaamba kuti: “Yebo ooliko, iwakaliko alimwi oosyomeka, uliluleme nkaambo waakosola boobu makani, 6 nkaambo bakatila bulowa bwabasalali abwabasinsimi, eelyo wabapa bulowa kuti banywe; oobu mbobeelede kucitilwa.” 7 Alimwi ndakamvwa cipaililo kacaamba kuti: “Inzya, Jehova Leza, Singuzuzyoonse, imbeta zyako nzyamasimpe alimwi zililuleme.” 8 Eelyo wane wakatila mutiba wakwe azuba; mpoonya zuba lyakazumizyigwa kuumpa bantu amulilo. 9 Lino bantu bakatentwa akupya kutaambiki, pele bakasampaula zyina lya Leza, ooyo uujisi nguzu zyakweendelezya zipenzyo eezyi, alimwi kunyina nobakeempwa akumupa bulemu. 10 Eelyo wasanu wakatila mutiba wakwe acuuno cabwami camunyama. Mpoonya bwami bwakwe bwakasiya mbi, alimwi bakatalika kuliluma milaka akaambo kakucisa, 11 pele bakasampaula Leza wakujulu akaambo kakucisa nkobakamvwa alimwi akaambo kazilonda zyabo, alimwi kunyina nobakeempwa kumilimo yabo. 12 Eelyo wacisambomwi wakatila mutiba wakwe mumulonga mupati wa Filate, mpoonya maanzi aanguwo akayuminina, ikutegwa babambilwe nzila bami bazwa kumazwido aazuba. 13 Mpoonya ndakabona majwi otatwe aasofweede aasololelwa amyuuya aakali kulibonya mbuli bacula kaazwa mukanwa lyasimwaaba amukanwa lyamunyama alimwi amukanwa lyamusinsimi wakubeja. 14 Mubwini, aaya majwi aasololelwa amadaimona alimwi acita zitondezyo, alimwi alaunka kubami bamunyika yoonse kuti ababunganye antoomwe kunkondo yabuzuba bupati bwa Leza Singuzuzyoonse. 15 “Amubone! Ndilaboola mbuli mubbi. Ulikkomene ooyo uupakamana akuzumanana kubamba zisani zyakwe zyaatala, kutegwa ateendi mantanda akuti bantu batalangi cintanda cakwe cijazya nsoni.” 16 Lino akababunganya antoomwe kubusena butegwa Amagedoni mu Chihebulayo. 17 Eelyo waciloba wakatila mutiba wakwe mumuwo. Mpoonya kwakamvwugwa jwi pati kuzwa mubusena busalala bwatempele, kuzwa kucuuno cabwami, ilyaamba kuti: “Cacitika!” 18 Alimwi kwakaba ndabo, majwi alimwi amizumo, alimwi akuzungaana kwanyika kupati ikutanacitikide kuzwa ciindi bantu nobakaba anyika, masimpe ooku kwakali kuzungaana kwanyika kupati kapati. 19 Mpoonya munzi mupati wakaanduka muzibeela zyotatwe, alimwi minzi yamasi yakakolomoka; alimwi Babuloni Mupati wakayeeyegwa a Leza, kuti apegwe nkomeki yawaini yabukali bwakunyema kwakwe. 20 Kunze lyaboobo insumbu zyoonse zyakatija, alimwi zilundu tiizyakajanwa limbi. 21 Lino civwulamabwe cipati cakalokela bantu kuzwa kujulu, ikulema kwabbwe limwi alimwi kwakali kutandila kutalenta* lyomwe, mpoonya bantu bakasampaula Leza akaambo kapenzi lyacivwulamabwe, nkaambo penzi eelyo lyakali pati citaambiki.\n^ Naa, “makkilogilamu aasika ku 20.4.”


Luyando Lwini-lwini lwa Bunakristo Talumani | Ba Igor Ochigava aba Gizo Narmania\nBa Igor: Toonse tobilo twakali kuzulilwa mukabunga ka Bakamboni iikakali mudolopo lya Tkvarcheli, ku Abkhazia. Mbwaanga mbungano nkokakali kuzulilwa kabunga kesu yakali kulamfwu makkilomita aabalilwa ku 85 mudolopo lya Jvari, ndakali kuunka ku Tkvarcheli mwezi amwezi kuyoobweza mabbuku aamba zyamu Bbaibbele aakabunga. Mu 1992, nobwakamana buyo bweendelezi bwa Soviet Union, mumasena bantu mobakalilela aamu Abkhazia bakayanda kwaandaana. Aboobo kwakaba nkondo akati kabasikwaandaana alimwi ampi yabana Georgia calo icakaleta mapenzi kapati.\nBa Gizo Narmania aba Igor Ochigava\nBakwesu aaba bobilo bakabeleka antoomwe kugwasya basyominyina ciindi cankondo mu Abkhazia.\nBa Gizo: Ndakabbapatizyigwa nondakajisi myaka iili 21, kakucili buyo mwaka omwe kuti manyongwe atalike. Ciindi nkondo noyakatalika, bakwesu bakayoowa alimwi tiibakazyi cakucita kujatikizya mulimo wakukambauka. Pele ba Igor balo ibakali beembezi babotu lyoonse, bakatukulwaizya kwiinda mukwaamba kuti: “Ecino nceciindi bantu nobayandika luumbulizyo. Tulacikonzya kuzumanana kuyuma kumuuya lilikke buyo kuti twazumanana amulimo wesu wakukambauka.” Aboobo cabupampu, buzuba abuzuba twakazumanana kwaambila basimukoboma mulumbe uumbulizya uuli mu Jwi lya Leza.\nBa Igor: Akaambo kamanyongwe, tiitwakali kukonzya kubelesya nzila njotwakazyibide kuunka ku Jvari kuyoobweza mabbuku eesu. Mbwaanga ndakakomenena mucooko eeci, ndakali kukonzya kujana nzila iimbi iili kabotu iyakali kwiinda mumyuunda mobalima masamba alimwi amumalundu. Pele kwakali ntenda aimwi yakuswaangana ankamu yabamaalumi bajisi ntobolo naa kulyata kadandamiti. Nokuba boobo, tiindakali kuyanda kubikka buumi bwabakwesu muntenda, aboobo ndakali kuunka endikke ciindi comwe amwezi. Kwiinda mukugwasyigwa a Jehova, lyoonse ndakali kucikonzya kubweza cakulya cakumuuya aciindi ceelede calo icakali kutugwasya kuzumanana kuyuma kumuuya.\nNokuba kuti kwakanyina nkondo mu Tkvarcheli, zintu zyakali kukasyigwa kunjila mudolopo lyesu, calo icakapa kuti tutalike kujana mapenzi aaboola akaambo kankondo. Mbowakali kuyaabuswena mupeyo, cakulya cakali kuyaabumana alimwi toonse twakatalika kulibilika kujatikizya mbotwakali kunoopona. Eelo kaka twakakkomana kapati notwakamvwa kuti bakwesu baku Jvari bakapanga bubambe bwakutuma zintu nzyotwakali kuyandika!\nBa Gizo: Bumwi buzuba, ba Igor bakalomba mukwasyi wesu kuti naa ŋanda yesu yakali kukonzya kubelesyegwa kunooyobweda zyakulya nzyobakatubambilide bakwesu. Bakali kuyanda kuyoozileta zyakulya eezyi ku Jvari. Twakalilibilikide kujatikizya mbobakali kuyakweenda nkaambo twakalizyi kuti bakali kuyakwiinda mumasena aakali kugatelwa aali mbwaabede alimwi bakali kukonzya kuswaangana abamaalumi bakajisi ntobolo alimwi ababbi.—Joh. 5:13.\nEelo kaka twakakondwa kapati nobakapiluka ba Igor nokwakainda buyo mazuba masyoonto alimwi kabali buyo kabotu, kabayaabweenzya amootokala wakazwide zyakulya nzyotwakali kuyandika mumyezi yamupeyo yakatobela! Muziindi eezyi zikatazya, twakalibonena ameso kuti luyando lwini-lwini lwa Bunakristo talumani.—1Kor. 13:8.\nCiindi nokwacitika ntenda, cakufwambaana tulapanga bubambe bwakugwasyilizya baabo bacitikilwa ntenda kumubili alimwi akumuuya. Munzila nzi?


Makani aamu Bbaibbele: Jesu Wazyalwa Muluba Lwaŋombe - Kkeyala yaa Intaneti ya Bakamboni ba Jehova\nHENA ulimuzyi mwana muvwanda ooyu? Ngu Jesu. Lino aawa naatumbukwa muluba lwaŋombe. Luba mbusena boona ŋombe. Maliya walazika Jesu mucilido, icibikkila cakulya cambongolo azivwubwa zimwi kuti zilye. Pele ino nkaambo nzi Maliya a Josefa ncobali muluba muli ŋombe ambongolo? Oobu tabuli busena bwakutumbukila, hena tabusyi?\nInzya tabusyi. Pele eeci cili boobu akaambo kakuti muleli waku Loma, Kaisala Augusto wakabamba mulawo wakuti muntu uuli woonse weelede kujokela kumunzi nkwaakazyalilwa kutegwa izina lyakwe likalembwe mubbuku. Aboobo Josefa wakazyalilwa kokuno ku Bbetelehemu. Pele Josefa a Maliya nibakasika tiibakajana busena bwakukkala. Aboobo bakaile kuboola momuno muluba lwaŋombe. Mubuzuba mbweena oobu Maliya wakamutumbuka Jesu. Pele kolanga, mwana uli buyo kabotu.\nHena wababona beembezi baboola kubona Jesu? Kabali musyokwe masiku kweembela mbelele, mumuni uumweka kapati wakamunika ali mbabo. Wakali mungelo! Beembezi bakayoowa kapati! Pele mungelo wakati: ‘Mutayoowi! Ndamuletela makani mabotu. Sunu mu Bbetelehemu, Kristo Mwami wazyalwa. Uya kubafwutula bantu. Mulamujana kabbutaidwe mumulembo alimwi ulilede mucilido.’ Cakutayeeyelwa, bangelo banji basika akutalika kutembaula Leza. Cakutasowa ciindi beembezi aaba banyamuka kwaakulanga Jesu, eelyo bamujana.\nHena ulicizyi Jesu ncayandikila kapati? Hena mubwini ulimuzyi kuti ngwani? Koyeeya kuti mumakani aakutaanguna aabbuku eeli, twaamba zya Mwana mutaanzi kuzyalwa wa Leza. Ooyu Mwana wakabeleka a Jehova mukubamba Julu anyika alimwi azimwi zyoonse. Eeci ncencico Jesu ncayandikila kapati.\nEe, Jehova wakabweza buumi bwa Mwana wakwe kuzwa kujulu akububikka mwida lya Maliya. Mpeena aawo mwana wakatalika kukomena mwida mbuli bana bamwi mbobakomena mumada aabamatumbu. Pele mwana ooyu wakali mwana wa Leza. Jesu watumbukwa muno muluba lwaŋombe mu Bbetelehemu. Hena wakabona kaambo bangelo ncobakkomenyi kapati akukonzya kwaambila bantu kuti Jesu wazyalwa?\nNgwani mwana muniini uuli acifwanikiso, alimwi mpaanzi Maliya mpaamulazika?\nNkaambo nzi Jesu ncaakazyalilwa muluba?\nMbabaani bantu bali acifwanikiso ibanjila muluba, alimwi ncinzi ncaabaambila mungelo?\nNkaambo nzi Jesu ncayandika kapati?\nNkaambo nzi Jesu ncakonzya kwaambwa kuti Mwana wa Leza?\nMulimo nzi Kaisala Augusto ngwaakabeleka mukuzuzikizyigwa kwabusinsimi bwakuzyalwa kwa Jesu? (Lk. 2:1-4; Mik. 5:2)\nMbuti muntu mbwanga waba akati kabantu aabo baambwa kuti “bantu mbakondelwa”? (Lk. 2:14; Mt. 16:24; Joh. 17:3; Inc. 3:19; Heb. 11:6)\nIkuti naa beembezi baba Juda babombe bakalijisi kaambo kakali kubapa kukondwa kukuzyalwa kwa Mufwutuli, ino nkaambo nzi kapati kabapa kukondwa sunu babelesi ba Leza? (Lk. 2:10, 11; Ef. 3:8, 9; Ciy. 11:15; 14:6)\nAmwiiye kaambo ncobasekelela Kkilisimasi mu December 25.


Nehemiya 9 | Bbaibbele lili a Intaneti | Bbaibbele lya Busanduluzi Bwanyika Mpya\nBantu balyaambilila zibi zyabo (1-38)\nJehova, ngu Leza uulekelela (17)\n9 Mubuzuba bwa 24 bwamwezi ooyu, bana Israyeli bakabungana antoomwe; bakali kuliimya kulya kabasamide zisani zyamasaka akulibikka vwu amitwe yabo.+ 2 Mpoonya aabo balunyungu lwa Israyeli bakalyaandaanya kuzwa kuli bamasi boonse,+ eelyo bakaima akulyaambilila zibi zyabo amilandu yabamausyi.+ 3 Mpoonya bakaima aawo mpobakabede eelyo bakabalilwa cakupozya mubbuku lya Mulawo+ wa Jehova Leza wabo kwamawoola otatwe; kwamawoola aambi otatwe bakalyaambilila zibi zyabo akukotamina Jehova Leza wabo. 4 Lino Jeshua, Bani, Kadimiyeli, Sebaniya, Buni, Serebiya,+ Bani a Kenani bakaimikila acibumbili+ caba Levi akupozomoka ajwi lipati kuli Jehova Leza wabo. 5 Ba Levi aaba: Jeshua, Kadimiyeli, Bani, Hasabineya, Serebiya, Hodiya, Sebaniya a Petahiya bakati: “Amunyamuke mutembaule Jehova Leza wanu lyoonse alyoonse mane kukabe kutamani.+ Abatembaule zina lyako lilemekwa, iliinda kulumbwa koonse akutembaulwa koonse. 6 “Yebo olikke Jehova;+ nduwe wakalenga julu, noliba julu lyamajulu, amakamu oonse aali mumo, nyika azyoonse zili alinjiyo, lwizi azyoonse zili mumo. Nduwe upa kuti zyoonse kazipona, alimwi makamu aakujulu alakukotamina. 7 Nduwe Jehova Leza mwini-mwini iwakasala Abramu+ akumugwisya mu Uri+ waba Kasidi akumupa zina lya Abrahamu.+ 8 Wakajana kuti ulasyomeka kulinduwe,+ aboobo wakapangana cizuminano anguwe kuti umupe nyika yabana Kanana, bana Heti, bana Amori, bana Perizi, bana Jebusi abana Girigasi, alimwi akwiipa kulunyungu lwakwe;+ eelyo wakazuzikizya zisyomezyo zyako nkaambo uliluleme. 9 “Aboobo wakaabona mapenzi aabamatata mu Egepita+ alimwi wakakumvwa kulila kwabo ku Lwizi Lusalala. 10 Mpoonya wakacita zitondezyo amaleele kuli Farao, akubabelesi bakwe akubantu boonse bamucisi cakwe,+ nkaambo wakabona kuti bakali kupenzya+ bantu bako. Wakalipangila zina, eelyo liciliko kusikila sunu.+ 11 Wakaandaanya lwizi kubusyu bwabo, aboobo bakainda akati kalwizi kabayaabweenda anyika njumu,+ alimwi basikubatandaanya wakabawaala mulwizi mbuli bbwe mumaanzi malamfwu.+ 12 Wakabasololela amusumpuululu wakkumbi ciindi casyikati eelyo masiku wakabasololela amusumpuululu wamulilo kutegwa bamunikilwe nzila njobakeelede kutozya.+ 13 Wakaseluka a Cilundu ca Sinai+ akwaambaula ambabo kuzwa kujulu,+ eelyo wakabapa mbeta ziluleme, milawo yakasimpe,* milazyo mibotu alimwi amalailile.+ 14 Wakabazyibya Sabata yako iisetekene,+ akubapa milawo, milazyo amalailile kwiinda mumubelesi wako Musa. 15 Nibakafwa nzala wakabapa cinkwa cizwa kujulu,+ nibakafwa nyota wakabapa maanzi kuzwa mundomba,+ eelyo wakabaambila kuti banjile akubweza nyika eeyo njookakonkezya nowakatambika janza lyako kuti uyoobapa. 16 “Pele balo bamatata bakacita cakulisumpula+ akuba basicinguni,*+ alimwi tiibakali kwiiswiilila milawo yako. 17 Bakakaka kuswiilila+ alimwi kunyina nobakaiyeeya milimo yako iilibedelede njookacita akati kabo, pele bakaba basicinguni* akusala musololi kuti bapiluke mubuzike bwabo ku Egepita.+ Nokuba boobo, yebo nduwe Leza uulibambilide kulekelela,* silweetelelo* alimwi siluse, uutafwambaani kukalala alimwi uuzwide luyando lutamani,+ aboobo taakwe nookabasiya pe.+ 18 Noliba leelyo nobakalipangila cikozyanyo camoombe cifwulidwe akutalika kwaamba kuti, ‘Ngooyu Leza wako iwakakugwisya mucisi ca Egepita,’+ alimwi bakacita zintu zipati zitondezya kubula bulemu, 19 pele yebo, muluse lwako lupati, taakwe nookabasiya munkanda.+ Musumpuululu wakkumbi tiiwakaleka kubasololela ciindi casyikati ikubatondezya nzila, awalo musumpuululu wamulilo tiiwakaleka kubasololela ciindi camasiku ikubamunikila nzila njobakeelede kutozya.+ 20 Wakabapa muuya wako mubotu kuti babe basongo,+ alimwi tonookabaima mana+ alimwi wakabapa maanzi aakunywa nobakafwa nyota.+ 21 Kwamyaka iili 40 wakali kubapa cakulya munkanda.+ Tiibakabula cintu pe. Zisani zyabo tiizyakazakala+ alimwi maulu aabo tanaakazimba. 22 “Mpoonya wakabapa mami amisyobo yabantu, wakabaabanya nyika muzibeela-beela,+ aboobo bakakona nyika ya Sihoni,+ nkokuti nyika yamwami wa Hesiboni+ alimwi anyika ya Ogi+ mwami wa Basani. 23 Bana babo wakabavwuzya mbuli nyenyeezi zyakujulu.+ Mpoonya wakabanjizya munyika njookasyomezya bamausyi kuti bayoonjila akwiibweza.+ 24 Aboobo bana babo bakanjila akwiibweza nyika+ alimwi wakabagwasya kuzunda bana Kanana+ ibakali kukkala munyika eeyo akwaaba bami babo abantu bamunyika mumaanza aabo, kuti babacite kufwumbwa mbobayanda. 25 Alimwi bakazunda minzi iikwabilidwe+ akubweza nyika yambolezi,+ maanda aazwide zintu zibotu zyoonse, migoti iisyidwe kale, myuunda yamisaansa, myuunda yamaolifa+ azisamu zyamicelo zinji. Aboobo bakalya akukkuta akuneneya alimwi bakakondwa mububotu bwako bupati. 26 “Nokuba boobo bakaleka kukuswiilila alimwi bakakuzangila+ akufwutatila Mulawo wako.* Bakajaya basinsimi bako aabo ibakali kubacenjezya kutegwa babapilusye kulinduwe, alimwi bakacita zintu zipati zitondezya kubula bulemu.+ 27 Aboobo wakabaaba mumaanza aabasinkondonyina,+ aabo ibakazumanana kubapenzya.+ Pele mumapenzi aabo bakali kukukwiilila, eelyo wakali kuswiilila kujulu; alimwi akaambo kaluzyalo lwako lupati, wakabapa basikubafwutula kutegwa babafwutule mumaanza aabasinkondonyina.+ 28 “Pele mbobaliiba buyo, bakali kutalika alimwi kucita zibi kubusyu bwako+ eelyo wakali kubalekelezya mumaanza aabasinkondonyina, aabo ibakali kubadyaaminina.*+ Mpoonya bakali kupiluka akwiita kulinduwe kulomba lugwasyo,+ alimwi yebo wakali kuswiilila kujulu akubavwuna ziindi zinji akaambo kaluzyalo lwako lupati.+ 29 Nokuba kuti wakali kubacenjezya kutegwa bapiluke ku Mulawo wako, balo bakalisumpula akukaka kuswiilila milawo yako;+ bakali kubisya kwiinda mukusotoka mbeta zyako, eezyo zinga ikuti naa muntu wazitobela ulapona akaambo kanzizyo.+ Pele cankazi bakacita muuzyamvwide akuyumya nsingo zyabo eelyo bakakaka kuswiilila. 30 Wakabakkazikila moyo+ myaka minji akuzumanana kubacenjezya kubelesya muuya wako kwiinda mubasinsimi, pele bakakaka kuswiilila. Aboobo wakabaaba mumaanza aabamasi.+ 31 Alimwi muluse lwako lupati, taakwe nookabanyonyoona+ nokuba kubasiya pe, nkaambo yebo nduwe Leza silweetelelo* alimwi siluse.+ 32 “Lino O Leza wesu, Leza mupati, singuzu alimwi uuyoosya kapati, yebo oobamba cizuminano cako akutondezya luyando lutamani,+ utaaubyi-ubyi mapenzi oonse aatusikila swebo, bami besu, basilutwe besu,+ bapaizi besu,+ basinsimi besu,+ bamatata abantu bako boonse kuzwa kumazuba aabami bana Asuri+ kusikila sunu. 33 Yebo waliluleme muzintu zyoonse izyatucitikila, nkaambo wali kusyomeka; pele swebo ndiswe twabisya.+ 34 Bami besu, basilutwe besu, bapaizi besu abamatata, tiibakatobela Mulawo wako nokuba kuswiilila malailile aako naa ziyeekezyo* zyako zyakubacenjezya. 35 Noliba leelyo nobakali mubwami bwabo akukkomana abubotu butalivwulili mbookabapa alimwi kabali munyika mpati iilaambolezi njookabapa, tiibakakubelekela+ alimwi tiibakaleka micito yabo mibi. 36 Mpaawa sunu tuli bazike+–inzya, ibazike munyika njookapa bamatata kuti balye micelo yayo azintu zyayo zibotu. 37 Bulotwe bwanyika eeyi bwaba bwabami bamasi aabo mbookatubikkila akaambo kazibi zyesu.+ Balatweendelezya kufwumbwa mbobayanda, swebo abanyama besu bavwubwa, aboobo tuli mumapenzi aataambiki. 38 “Aboobo akaambo kazintu zyoonse eezyi, tulapanga cizuminano cisyomeka+ kwiinda mukulemba, alimwi cilasinizyigwa kwiinda mukubikkwa ciganto abasilutwe besu, ba Levi abapaizi besu.”+\n^ Naa “milawo iisyomeka.”\n^ Mu Chihebrayo, “akuyumya nsingo zyabo.”\n^ Mu Chihebrayo, “bakayumya nsingo zyabo.”\n^ Naa “Leza uulekelela.”\n^ Mu Chihebrayo, “akuusowela kusyule Mulawo wako.”\n^ Naa “kubapwayaula.”\n^ Naa “ncenjezyo.”


Daniele 11: “Imwami Sincinko” ngu France! Print\nDaniele 11: “Imwami Sincinko” ngu France!\nKubala kabotukabotu tumpango twa Daniele 11:36-40, tuyubununa 100%\nkuti “Mwami Wancinko” ngu is France!\n“Lino mwami ooyo uyoocita kufumbwa ncayanda. Uyoolisumpula akulipa bupati kwiinda baleza boonse. Uyokwaamba malweza aakusampaula Mwami Yahuwah wakasimpe wabaleza boonse. Nkabela uyoobula cimukakila mane limwi bukali bukazuzikwe, nkaambo makani aakosokede ayoocitwa ncobeni.\nTakooyoobikka moyo wakwe kuli leza wabamawisi nokuba kuyanda banakazi, nokuba kulanganya leza ngobayandisya nuuba muzimu uuli woonse, nkaambo uyoolisumpula kwiinda boonse.\nUyoolemeka Leza wazilwido mucimanga cabaabo; Leza bamawisi ngobatakezi uyoomulemeka angolida ansiliva, mabwe mayandisi azintu ziyandika.\nUyoolwisya zilwido ziyumu nta cakugwasigwa leza mweenzu, abaabo bamutambula uyoobayungizizya bulemu. Uyoobikka beendelezi banji akwaabanya nyika kuli basimali.\nLino kumamanino aaciindi mwami wakumusanza uyoomulwisya, pele mwami wakunyika uyooboola mbuli kambizi kuzoomulwisya ankalaki, abasimbizi amato manji, Uzoonjila muzisi mbuli izambangulwe akukukulula..” (Daniel 11:36-40, KJV)\nCaandaano ca Daniele 11, cizwide busanduluzi bwa kulwisya nkondo kutola ciindi cilamfu akataa umwi wiitwa kuti Mwami wa Kunyika, alimwi acimwi ciitwa kuti Mwami wa Kumusanza. Basicikolo banjaanji ba Bbaibbele, beezyeezya kuti aawa kuli buyo mabazu obile aalwana aambilizyigwa mucibalo eeci.\nKubala kabotukabotu cibalo coonse, nokuba boobo, ciyubununa cimwi catatu. Kubandauka boonse batola lubazu munkondo eeyi, tulaambilizya yooyo watatu kuti “Mwami Wancinko.” Zintu nzyaakasiya Daniele, zitondezya Mwami wancinko kuti mbulelo bwacisi ca France musyule lyaciindi alimwi amuciindi ca Napoleon Bonaparte.\n“Alimwi mwami ooyo uyoocita kufumbwa ncayanda. Uyoolisumpula akulipa bupati kwiinda baleza boonse. Uyokwaamba malweza aakusampaula Yahuwah wakasimpe wabaleza boonse. Nkabela uyoobula cimukakila mane limwi bukali buzuzikizigwe, nkaambo makani aakosokede ayoocitwa ncobeni.”\nKaambo keni nkakuti ooyo mwami “uyoocita kufumbwa ncayanda”, aayo majwi alibelesyedwe ziindi zyotatwe mucaandano ca Daniele 11. Ciindi citaanzi alembedwe mukampango katatu: “Alimwi mwami wanguzu ooyo uyoosika, akulela bulelo bupati, alimwi uyoocita kufumbwa ncayanda” Eeci caambilizya Alexander singuzu Mupati. Ciindi cabili aaka kaambo nokalembedwe, muukampango kakkumi acisambomwe mukwaambilizya Julius Caesar: “Pele ooyo uuyoomulwisya walo, uyoocita kufumbwa ncaliyandila, alimwi kunyina uuyakumusinkila kumbele lyakwe: alimwi walo uyakwiimina munyika iisalala, eeyo njayoonyonyoona ajanza lyakwe.”\nBoonse bobile ba Alexander wanguzu Mupati a Julius Caesar, bakali bami bamapolitikisi bakakoma zisi zinjaanji. Mubwini, eelyo Mwami Wancinko nacita cintu, “ kucita kufumbwa ncaliyandila”, walo weelede kucita mbuli nguzu zyakacinca bweende bwa mapaolitikisi atalaa nyika. Eeci ncecintu cini cakacitwa acisi ca France.\nKULISUMPULA AKULIBIKKA ATALAA BALEZA BOONSE\nCisi ca France cakajaya mwami waco akumwaya buleli bwakwe, oobo kwaciindi cilamfu kwakali kupenzyegwa akutundulula basicisi kwiinda mukunyonaunwa abupoopo. Mfulumende mpya, mfulumende yacisi ca France, yakalisumpula ncobeni akulibikka atalaa baleza boonse. Kwaciindi citaanzi, lusyomo lwakuti kunyina leza naba omwe, lwakabaa mpuwo akataa bantu banjaanji abasicikolo nkaambo kakupindukwa kwabweende bwa mapaolitikisi abupaizi munkondo yacisi.\nNkondo yacisi ca France (1789-94), yakapindaula nguzu akataa lusyomo akutasyoma munyika ya Bukuwa: lino makani aakuti kunyina leza naba omwe, kutaanguna akali kubandikwa mumakwebo aakulida mumunzi wa Paris, pele kuzwa aciindi eeco aayo makani akakkalilila akataa bantu. Ooyu musyobo walusyomo wakabaa lubazu lupati mubweende bwacisi, nkaambo cakatobela waawo, cakali cakumwayawida limwi bunakristu akutobela muzeezo wakuti kunyina leza naba omwe. Nkaambo kankondo yacisi ca France eeyo kubikka mizeezo iilesya bupaizi mubantu, eeci ciyanza cakayambukila anze lyacisi ca France kuzisi zimwi zya Bukuwa, akuzisi zya Amelika . . . 1\nNkondo yamukati kacisi ca France yakaletela banamaleya lusyomo lwakuti kunyina leza uuciliko. Oolu lusyomo inga lwatobelezyegwa munyika yoonse kujokela musyule kucisi ca France eelyo Mwami Wancinko, naakalisumpula atalaa baleza boonse, kasampaula Mwami Yahuwah kwiinda mukukazya kuti nkwali ncobeni ulapona.\n“Takooyoobikkila moyo wakwe kuli leza wabamawisi nokuba kuyanda banakazi, nuuba muzimu uuli woonse, nkaambo uyoolisumpula kwiinda boonse.\nKUTABIKKILA MOYO LEZA WA BAMAWISI\nKumatalikilo aa Nkondo yacisi ca France 1789, Bukatolika bwaku Loma mbobwakali bupaizi bwacisi. Mwami Wancinko, nokuba boobo, taakalemekezya “Leza wa bamawisi.”\nMu Kavwumbi Kaniini 1793, kukomba caantangalala kwakalesyegwa, alimwi mumyezi yakatobela misyoonto kufumbwa cakali kutondezya buna Kristu cakagwisyigwa, eeci cakacitigwa alumamba lwakali kuyandisya kujokezyela abupaizi oobo bwakaletelezya manyongwe manjaanji. Milangu ya Cikombelo yakasokomonwa kuzwa muzikombelo akunamaumbwe, akunyebululwa mukugwasyilizya nkondo; ziingano zyakagwisyigwa kuzwa muzikombelo amuzyuumbwe, muzibumbwa , alimwi zifwanikiso azyalo zimwi ziindi zyakali kuumpwa. … Mumwezi wa Vwumbi Pati 23 1793, zikombelo zyoonse zyakajalwa, nokuba kupindulwa kuba maanda aakuyobweda zintu zyamakwebo, nokuba maanda aakubambila zintu nanka aakusungila mbizi. Migwagwa amasena amwi aayo aakaulikidwe mazina aabasalali, akapegwa mazina mapya; aayo aakali mazina aacisi, alimwi acalo ciindi cakapindaulwa kutegwa citanikwiibalusyi bantu Buna Kristu bwacisi ca France bwakainda musyule lyaciindi.2\nTALANGANYI NABA LEZA OMWE\nCikombelo ca Katolika caku Loma lyoonse cakali kwaamba kuti citondezyo canguzu zyaco kwakali kucinca buzuba bwa Nsabata kuya ku Nsondo. Mwami Sincinko awalo wakalaazyi kabotu makani aaya aakupindula kkalenda lilaa mvwiki yamazuba aali kkumi lyaba Frenchi, aboobo “Nsondo” tiiyakaciliko nokuba asyoonto munzila mpya yakubamba ciindi ca Mwami Sincinko. Pierre Sylvain Maréchal, wakali mutaanzi kusendekezya kupindula kkalenda lyacisi caba Fulenchi . . . , akwaamba kuti: “kkalenda lyacisi caba Frenchi. . . talyeelede kukonzyana nokuba asyoonto amilazyo yabwaapositolo a Cikombelo ca Loma.”3\n“Kkalenda lyaba Frenchi nilyakapindaulwa, lyakali kusoleka kumwaya buna Kristu mukkalenda akutonkela kumbele makanze aankondo yacisi mukusumpula Mizeezo Yamuntu kwiinda kutobela.”4\nCisi ca France mukusulaikila limwi buna kristu, eeco ncecintu citondezya ncobeni kuti ooyo wakali Mwami Wancinko ncobeni watakali kulanganya Leza wa bamawisi.\nCisi ca France ncecisi cilikke atalaa nyika cicilaa misela yaco iilembedwe iiciliko, eeyo yaambilizya kuti, mbuli cisi comwe antoomwe, cakaimikizya janza lyaco kuzangila Mulengi wamulengalenga woonse. Kwakali basampauzi banjibanji, abasondokede banjaanji, bakaliko, alimwi baciliko, muzisi zya England, Germany, Spain, akumwi kulaale; pele cisi France ciliimvwi alubazu lwiindene mumusela wanyika yoonse kuti calo cilikke, kwiinda mumulawo wa Mfulumende iibikka milawo, cakaambilizya kuti kunyina Leza naba omwe pe, alimwi boonse bantu bacisi, abamwi banjaanji bali kulaale, bamakaintu abaalumi, bakazyaninina akwiimbilila mulukondo kabakkomanina akutambula kwaambilizya ooku.5\nCisi ca France, kuzwa akusulaika buna Kristu, cakatobezya kucita acimwi citondezya ncico kuti ngo Mwami Wancinko ooyo “watakali kuyanda bamakaintu.”\nBamwi basicikolo ba Bbaibbele, basendekezya kuti aaka kaambo kaambilizya bapaizi ba Katolika aabo batakwete. Makani aalaa mpuwo mumazuba aakainda alakonzya kukazya kaambo aaka kuti aabo bapaizi batakwete tabali mbaumbulu pe. Kuyungizya boobo, lyoonse kwainda buyo myaka misyoonto, kuli makani aadumide aayinduluka kwaambilizya banabutema Bakatolika kabatumbuka bana nokuba kuti tabakwetwe, aayo makani lwawo ngaasolweda ku maŋunuŋunu aakuti kuli mafuwa aabana bavwanda aakajanwa alizikkidwe mumbalaa lukwakwa lwamaanda mukkalila bapaizi abanabutema Bakatolika, aamwi makani aalembedwe aalo aambilizya myaandamyaanda yamafuwa aabana aakajanwa mumbalaa maanda aasungulwa bamakaintu batakwetwe akweendelezyegwa abanabutema Bakatolika. Cilisalede kuti, bapaizi Bakatolika tabakwe bulemu bwakutobela mukulijata nkaambo buyo kakuti bakalikulika zikonkezyo zyakuba baumbulu akulijata. Aboobo, “kutayanda bamakaintu” takali kaambo kajatikizya Cikombelo ca Katolika caku Loma pe.\nCimwi cikonzya kutondezya bwakubandulula kaambo aaka, cili mu BaLoma: “Mbubonya oobo abaalumi babo bakaleka mulimo weelede wakabambilwa banakazi, akupya muzisusi zyabo zyakuyandana lwabo beni, nkaambo baalumi bakali koonana akucita abaaluminyina milimo iitondwa, nkabela kabatambula mumibili yabo beni cilumbo ceelede cakulubizya kwabo..” (BaLoma 1:27, NKJV)\nAawa, alimwi cisi ca France nceceelela ciimo eeci.\nKakutaninga ba Nkondo mucisi caba Frenchi, kulyana nkwela baalumi abaaluminyina, wakali mulandu mupati kapati mumilawo yacisi. Bulumbu bwakali bwakuumpwa acipulanga cisimpidwe ansi. … Mfulumende yacisi Iibamba Milawo, yakamwaya mulawo uukasya mamambe aayo eelyo niyaabambulula milawo iipa milandu mucisi caba Frenchi mu 1791 alimwi akusowela kulaale milandu minjaanji eeyo yakabikkidwe kwiinda mubupaizi, kusanganya amulandu wakusampaula julu; … ‘eeco cakali ciindi cankondo yacisi amanyongwe aaciindi ca Milawo yokwa Napoleon (antoomwe akumwaya mulandu wakulyana nkwela banalumi abanaluminyina) amusizi zinjaanji zya Bukuwa….6\nCisi ca France cakabaa mpuwo nkaambo kakutalijata kwaco. Kwaciindi citaanzi mucisi cabuna kristu, kulyana nkwela akataa banalumi kwakazumizyigwa amulawo wamfulumende.\nAntela ncintu citagambyi kuti, oolu lwaanguluko lwamusyobo ooyu lwakalesya akweendelezyegwa kwamilawo yakulijata, akuzumizya muntu lwaanguluko, akulesya kukasya kulyana nkwela akataa baalumi. Eelyo milawo yokwa Napoleoni niyaabikkwa, mulandu wakulyana nkwela baaluminyina, wakamwaigwa kuzwa akataa milandu iikonzya kusubulwa mucisi, alimwi mbuli Napoleoni naakali kuyaa bukukula nyika ya Bukuwa akudadaula zyoonse zyakali kweendelana amusela wansiku, walo wakasiya bayaki bamusela mupya mumukondo wakwe aabo bakabikka nzila zipya zyamilawo kakwiina kusanganya akataa milandu imulandu wabanalumi wakulyana nkwela.7\nMasimpe, cisi ca France cakali Mwami Wancinko watakali kuyanda bamakaintu.\n“Uyoolemeka Leza wazilwido mucimanga cabaabo; Leza bamawisi ngobatakezi uyoomulemeka angolida ansiliva, mabwe mayandisi azintu ziyandika.”\nUYOOLEMEKA LEZA WAZILWIDO\nIzina lyokwa Napoleon lyakaseluka kuzwa mumisela kalyeelene alyokwa Alexander Mupati, Hitler, abamwi bancelelebula bakali kuyandisya kukoma atalaa boonse. Mubwini, zina lyakwe lyakali kubelesyegwa munkondo zyoonse eezyo nzyaakali kulwanina cisi ca France. “Nkondo zya Napoleon zyakali kulwanwa akataa cisi ca France mubusololi bwa Napoleon Bonaparte, azisi zya Bukuwa mumyaka akataa 1799 a 1815.”8\nEelyo muntu umwi wakaimvwi munsimunsi naakaamba kuti: “Swebo tuyoozunda nkaambo Leza uli kulubazu lwesu,” Napoleon wakalidunda campuwo kwaamba kuti: “Leza uli kulubazu lwa lumamba lupati.” Aboobo cisi ca France, mbuli mbucakaambilizyigwa, cakalemekede “Leza wazilwanyo.”\nLEZA OOYO BAMAWISI NGUBATAKAZYI\nCisi ca France cakali kulemekezya “leza ooyo bamawisi ngubatakazyi.” Bantu balemba zyamisela bakatondezya kuti basaante ba Cikombelo ca Katolika caku Loma, bakali baleza ba ciGiliki aci Loma, bakaulikwa mazina aacina Kristu. “Nkaambo kakuti aabo bakali kusanduka kuzwa kubupaizi bwa mituni tiibakali kuyanda kulekezya ‘baleza’ babo – pele buyo kuti bajana leza weelene mubuna Kristu- aboobo baleza babo bakaulikwa mazina aabuna Kristu akwiitwa kuti ‘mbasaante’.”9 ‘Mazina’ aayo aabelesyegwa abakomba mituni aalo aakalonzyelwa kubuna Kristu. “Mwami mukaintu Wakujulu” ooyo wakatalika kwiitwa kuti ngu Maliya, mumisela mitaanzi wakali kwiitwa kuti mwami mukaintu uusofweede, Semerimus, antoomwe abaleza bamwi bamituni.\nEelyo cisi ca France nicaaleka Bukatolika bwaku Loma, ticaakaka buyo Yahuwah, pele abaleza/ basaante ba Bukatolika aabo bakazyibidwe kwamisela minjaanji. “Inyika kwaciindi citaanzi yakamvwa nkamu yabantu bayiide, bakazyalwa akukkala mulusumpuko alimwi kabalipeekezya kubaa nguzu zyakulela cisi cimwi ciinda kusumpuka munyika ya Bukuwa, kabaimika jwi lyabo antoomwe kukaka kasimpe aako keelede kutambulwa amuuya wamuntu, akufubaazya boonse antoomwe lusyomo lwa kukomba Leza.”10\nPele mucibaka caboobo, cici ca France cakasumpaula leza mukaintu. Umwi mukaintu uutola lubazu muzipekupeku, wakabwezegwa atalaa makkuko kabatozya kuganda lipati lya Notre-Dame ooko nkwaakakupegwa musyini akwiitwa kuti ngu Leza Mukaintu wa Mizeezo Yamuntu. Eelyo ganda lwalyo lya Notre-Dame lyakaulikwa kuti “Nditempele lya Leza Mukaintu wa Twaambo.”11 Mubwini aaka kampango, katondezya kuti cisi ca France cizuzika ciimo ca Mwami wancinko.\nKULEMEKEZYA GOLIDE NSILIVA AZINTU ZIYANDISI\nNapoleon, mbuli nguzu zili zyoonse zyakali kumbele lyakwe, wakavwubya cisi ca France mukusaala zisi eezyo nzyaakazunda. Ganda lya Louvre ku Paris lyakazyibwa munyika yoonse nkaambo kakubaa zifwanikiso zinjaanji zizwa kuzinguluka nyika. Nikwakainda Manyongwe aacisi ca France, imfulumende yakabamba ganda lya Louvre, eelyo lyakayakidwe mumatongo aakakkedwe bami bakaindi, kuti libe “busena bwakuyobweda zintu ziyandisi zya zilengwa leza azifwanikiso.” Nikwakainda myaka yobile, mfulumende yakajula ganda lya Centrali desi Artsi. Pele mubweendelezi bwa Napoleon, ndendilyo eelyo ganda lya Louvre nilyakabaa mpuwo kapati akuba ciyobwedo ca golide, nsiliva, mabwe mayandisi azintu zimwi zyeebeka ncobeni.\n1798-1815: Muleli wacisi Napoleon I "wakavwubya" ciyobwedo caganda lya Louvre kwiinda mukulwana akusaala zintu munkondo nzyaakalwanina anze lyacisi, kapati kuzyila mucisi Italy. Eelyo ganda lyakuyobweda zintu zyamisela zyeebeka lyakainduluka kuulikwa zina lyakuti Musée Napoleon mu 1803 alimwi cibumbwa ca muleli cakaliimvwi kunembo lyamulango waganda eelyo. Mu 1806, bayaki ba Muleli ba Percier a Fontaine, bakayaka “mulyango wa Triomphe" mukati kabusena bwa Tuileriesi kuti basekelele kuzunda kwalumamba lwacisi ca France. Ooyo mulyango, kutaanguna wakalaa mbizi zyalubulo zyakabumbidwe zyone eezyo zyakasaalwa kuzwa ku St Mako Basilica ku Italy; eezyi zyakajokezyegwa kucisi ca Italy mu 1815 eelyo Bulelo butaanzi nibwakawa. Muciindi eeci, ganda lya Louvre alyalo lyakaindila kukomezyegwa kusikila mbuli mboliyakidwe mazubaano, kusanganya aŋanda ya Cour Carré a Grande Galerie.12\nManyongwe aaba Frenchi akamanizya mali aacisi ca France. Nokubaboobo, Mfulumende Iibamba milawo” yakasala kuti ŋanda ya Louvre yeelede kubelesyegwa kuba ciyobwedo cakutondezya zintu zyacisi zyeebeka.”13 Cintu cipati muli ceeci cakaletelezya manyongwe aaba Frenchi cakali cakucimwa Cikombelo ca Bukatolika caku Loma buvwubi bwaco, eeco “cakali cintu lyoonse cakali kubaibalusya kusumpuka kwa Cikombelo eeco akataa mukowa waba Frenchi.”14\nKutongooka Cikombelo ca Katolika caku Loma, kwakali kumwi akataa Manyongwe aacisi ca France, alimwi eeco ncecakabambwa amfulumende kuba mulawo uukasya bukatolika mu 1792 eelyo Bulelo Butaanzi bwaba Frenchi nibwakaimikizyigwa. Kuwamaya buna kristu mubunji bwacisi ca France kwakaletelezyegwa amapolitikisi amakani aabuvwubi, pele ayalo mizeezo ya Cikombelo yakatalika kulibonya ayalo.15\nMbuli baleli mbobakali kuyaa kubaa nguzu, bakasanganya zyoonse zintu zyacikombelo mumfulumende.\nMubuzuba bwa 2 Vwumbi Pati 1789, Mfulumende mpya yacisi ca France, yiitwa kuti Constituenti Mbungano, yakabikka mulazyo ooyo wakasiila mayake azintu zya Cikombelo zyoonse mumaanza aamfulumende. Talleyrand, bbishopo waku Autun umwi akataa bapaizi basyoonto buyo aabo bakazuminizya mulazyo ooyo, wakazumanana kwaamba kuti woonse mayake aa Cikombelo ayelede kuba aamfulumende buvwubi bwayo, akuleta bukkale busumpukide, aboobo ooyo mulazyo weelede kulangwa kuti ‘mulazyo’ wacisi.16\nOoko kwakali kuzanduka Buna Kristu, ncencico eeco cakapa kuti “cisi ca France cileke kuba cina Kristu.” Eeci cakazumanana kusikila mukudyaamnina buna kristu akusumpula Leza mukaintu wa Twaambo. Kuyungizya waawo, “Bulozi bwa Twaambo” bwakasimpwa mpeenya aawo. “Makanze aabulozi oobu akali aakubambilila bantu kuti bajane Kasimpe a Lwaanguluko, alimwi mulazyo ooyo wakali kweendelezya bulozi oobu wakali wakubelesya kupa twaambo twakuliyeeyela twabantu.”17\nEelyo ŋanda ya Louvre niyaataanguna kujulwa, zifwanikiso eezyo zyakasaalwa kuzwa ku Cikombelo ca Katolika amumikwasyi yabami bakazundwa, amikwasyi yabavwubi bakatija kuzwa micisi ca France, zyakali zitaanzi kulibonya muŋanda eeyo. Nkondo zya Napoleon zyakavwubya cisi ca France mbuli mbwaakali kunyongomona nyika ya Bukuwa zintu ziyandisi. Ganda lyaciyobwedo a milazyo yacisi zyakali kweendelana. Buvwubi bwacisi bwakazyila kuli basinkondonyina bacisi, lino bwakalibikkidwe antangalala akubonwa abantu boonse aabo “bakakona” buvwubi oobo, eeco cintu cakaindizya kulidunda lusumpuko mucisi ca France mubulelo bwakulipeda Twaambo, kwiinda bucete bwakali mu banamaleya eelyo nibakali kulelwa abaleli Bakatolika.\nMbombubo, golide, ansiliva, amabwe mayandisi, azintu zikkomanisya” mbuzyakabelesyegwa kutabilila akutonkela kumbele Twaambo twabuntu akulesya kusyoma leza. Ooku kuzanga kwakoongelezya bantu banjaanji kuti balanganye kuti kuliyeeyela Twaambo kulisumpukide kwiinda Leza wa Buna Kristu.\n“Uyoolwisya zilwido ziyumu nta cakugwasigwa aleza mweenzu, ooyo ngwayoolanganya akuyungizyila bulemu, abaabo bamutambula uyoobayungizizya bulemu. Uyoobika beendelezi banji akwaabanya nyika kuli basimali.”\nKWAABANYA NYIKA KULI BASIMALI\nIjwi lyakuti “mbombubo” liiminina kuti: “Munzila mbweenya mbokwaambwa kale.” Aboobo aaka kampango kamanizya kwaamba micito yoonse ya Mwami Sincinko. Pele aaka kampango kaya kumbele kuyungizya cintu comwe ciganta kumutondeka: Mwami Sincinko “uyookwaabanya nyika kuli basimali.” Eeco ncecaacitika ncobeni mucisi ca France. Manyongwe aacisi ca France akaletelezya tunji kubuvwubi bwacisi. Kubula mali kwakaindila. Zyoonse zintu zyakabambidwe ansiliva, zyakafulwa akubambwa kuba mali. Kwakasolekwa kubambulula zintu kuti bweende kabotu buumi bwacisi akuzwidilila asyoontosyoonto. Aaka kampango kaambilizya kuulisya nyika eeyo yakasaalwa:\nMbungano yamfulumende yakagamika milazyo yayo kukuzumizya makwebo. Yakasyomya kubbadela baabo bakalaa buvwubi akuyumya mulazyo ooyu kwiinda mukuulisya nyika, akunyanga zintu kuzwa kucikombelo akuli baabo bakatija kuzwa mucisi. Yakaulisya bunji bwazintu anyika eezi kubantu bakalaa mali; tiizyakali zinji eezyo zyakasika mumaanza aabantu batuba pe.18\nMuli ceeci, mbweenya mbuli mucishinshimi coonse, cisi ca France cakalitondezya kuba Mwami Sincinko.\n“Lino kumamanino aaciindi mwami wakumusanza uyoomulwisya [Mwami Sincinko], pele mwami wakunyika uyoomuboolela [Mwami Sincinko] mbuli kambizi kuzoomulwisya ankalaki, abasambazi amato manji, Uzoonjila muzisi mbuli izambangulwe akukukulula.”\nKUTONKAIKA MWAMI WANCINKO\nKampango 40 kayubununa kuti boonse bobile, Mwami wa Kunyika a Mwami wa Kumusanza, bayoozinga uumwi watatu: Mwami Wancinko ooyo, ulapandululwa mutumpango tuli musyule lyakaako. Eeci nceciganta kutondezya kuti cisi ca France ngo Mwami Wancinko. Mwami wa Kumusanza (Ijipita) “wakatonkaika” cisi ca France eelyo mfulumende yakali kulela mucisi niyaalesya makwebo akataa cisi ca Ijipita acisi ca France. Balembi bamisela batondeka acintu eeco cakulesya makwebo kuti ncecaaletelezya kwiingula kwacisi ca France alumamba. “Cimwi cakaletelezya kulwanwa kwaba Frenchi, cakali cintu cakulesya makwebo acisi ca Ijipita kuma 1790.”19 Aciindi cini cakashinshimwa, mu 1798, Napoleon wakalwana cisi ca Ijipita.\nMWAMI WAKUNYIKA WAKAVWAKKAMUKA MBULI KAPEPELE\nKubelesya lumamba mucisi ca France mukulwana “kutonkaikwa” acisi ca Ijipita, cakaletelezya twaambo tunji twatakali kulangilwa. Cisi ca Ijipita muciindi eeco cakali kulelwa aba Mamluku aabo bakazangila Bulelo bwa Ottoman. Cisi ca France cakali kuti Bulelo bwa Ottoman inga bwalekela cisi caba Frenchi kuya kumbele kudyokoonsa Bulelo bwa Ottoman.\nCisi ca France cakali kweendelana a Bulelo Ottoman, kwakaindi kasyoonto, aboobo kunyina makanze aakali kulesya cilongwe eeco. Makanze aaba Frenchi akayeeme akulangila kuti ba Ottoman inga tiibatola lubazu munkondo, akulangila kulwana ba Mamluku … kuvwuzya bulwani bwabo munkondo yaba Frenchi kulwanina cooko cakacili mumaanza aaba Ottoman.20\nOoyu mucito wa Mwami Wancinko, wakapa kuti Mwami wa Kunyika (Bulelo wa Ottoman) bunjilauke zinsi zinjaanji mbweenya mbuli mbwaakashinshimide kale Daniele mumyaka yakainda zyuulu zyobile. Ncobeni, oobu bweende bwazintu mbubwaaletezya akujaigwa kwabantu baku Armenia21 (1915-1918). Masyoonto makani aajatikizya kujaya ooku, nkaambo bunji bwazilembedwe, zyaambilizya buyo kuti kuzwa 275,000 kusikila 750,000 bana Kristu baku Assyria bakasweekelwa maumi aabo “mukusalazya” nyika kwa Bulelo bwa Ottoman. Ooku takuli kujaya kulikke buyo kwaacitwa aMwami wa Kunyika. Mwami Wancinko naakalwana cisi ca Ijipita, aawo mpaakatalikila bulwani bwaasikila kukujaigwa kwabantu mucisi ca Armenia22(1915-1918) akujaigwa kwaba Giliki23 (1914-1923). Kusikila zyuulunzuma zyotatwe zyabana Kristu bakasweekelwa maumi aabo mumanyongwe obile aaya. (Kuti koyanda kulibalila busanduluzi bwa Mwami wa Kunyika amicito yakwe, kotyonka aawa)\nFRANCE NGO MWAMI WANCINKO!\nKunyina kudonaika nokuba asyoonto kuti cisi ca France cileelela mucibeela cili coonse cipedwe mucishinshimi, eeco ciganta akutondezya Mwami Wancinko. Busongo bwa Bulemu bwa Kujulu, bwakapa mulumbe kuli Daniele kuti alembe akuyobweda zyalane lyamamanino.\nEeci ncintu cilaa mulimo ncobeni kumuntu muzumi uuli woonse mazubaano, nkaambo kakuti tumpango tucaalizya twa Daniele 11, kuti twavwisyigwa kabotu, tuyubununa kuti kujalwa kwa ŋanda yakazekelo kulaafwi kucitika, linolino ncobeni. Ambweni mumyezi misyoonto buyo kutalikila kuli baabo bapedwe mumuni munji.\nNapoleon, Atatürk, aPoopo Francis baiminina kuti ŋanda yakazekelo ilaafwi kujalwa\n3 George B. Andrews, “Kubamba Kkalenda licinca Musela,” American Historical Review, 36, (1931), p. 525.\n5 Blackwood’s Magazine, November 1870.\n6 https://en.wikipedia.org/wiki/ Jean_Jacques_R%C3%A9gis_de_Cambac%C3%A9r%C3%A8s.


Marko 10 | Bbaibbele lili a Intaneti | Bbaibbele lya Busanduluzi Bwanyika Mpya\nCikwati akulekana (1-12)\nJesu waleleka bana (13-16)\nMubuzyo wamulombwana muvwubi (17-25)\nKuliimya akaambo ka Bwami (26-31)\nLufwu lwa Jesu lwasinsimwa alimwi (32-34)\nKulomba kwa Jakobo a Johane (35-45)\nJesu ncinunuzyo cabanji (45)\nBartimeyu moofwu waponesyegwa (46-52)\n10 Kuzwa kooko wakanyamuka akuboola kuminyinza ya* Judaya mutala lya Jordano, alimwi makamu aabantu akamubunganina. Eelyo mbuli cilengwa, wakatalika alimwi kubayiisya.+ 2 Lino ba Farisi bakaboola kabajisi makanze aakumusunka, aboobo bakamubuzya naa mwaalumi ulizumizyidwe kuleka mukaintu wakwe.+ 3 Wakabaingula kuti: “Ino Musa wakamulailila buti?” 4 Bakati: “Musa wakazumizya kulemba lugwalo lwakumutanda akumuleka mukaintu.”+ 5 Pele Jesu wakabaambila kuti: “Akaambo kakuyuma kwamyoyo yanu+ ncaakamulembela mulawo ooyu.+ 6 Nokuba boobo, ikuzwa kumatalikilo ‘Leza wakalenga mwaalumi amukaintu.+ 7 Akaambo kaceeci mwaalumi uyoosiya bausyi abanyina,+ 8 eelyo aaba bobilo bayooba mubili* omwe,’+ nkokuti tabacili bobilo, pele baba mubili omwe. 9 Aboobo aabo Leza mbaaswaanganya kutabi muntu uubaandaanya.”+ 10 Alimwi nobakali muŋanda, basikwiiya bakatalika kumubuzya makani aaya. 11 Wakabaambila kuti: “Kufwumbwa uuleka mukaintu wakwe akukwata umbi wacita bumambe+ alimwi wabisizya mukaintu wakwe mutaanzi, 12 alimwi ikuti mukaintu wazwa kumulumaakwe* akukwatwa kuluumbi, wacita bumambe.”+ 13 Lino bantu bakatalika kumuletela bana basyoonto kuti abikke maanza aakwe alimbabo, pele basikwiiya bakabakalalila.+ 14 Jesu naakabona boobo wakakalala akubaambila kuti: “Amubaleke bana baboole kulindime; mutabakasyi pe, nkaambo Bwami bwa Leza mbwabaabo bali mbuli baaba.+ 15 Ncobeni ndimwaambila kuti, kufwumbwa uutatambuli Bwami bwa Leza mbuli mwana musyoonto, takanjili pe mulimbubo.”+ 16 Eelyo wakababweza bana akubafwukatila alimwi wakatalika kubaleleka kwiinda mukubikka maanza alimbabo.+ 17 Lino naakali kuyaabweenda, muntu umwi wakamubalikila akumufwugamina akumubuzya kuti: “Omwiiyi mubotu, ino ncinzi ncondeelede kucita kutegwa ndikajane buumi butamani?”+ 18 Jesu wakamubuzya kuti: “Nkaambo nzi ncondaamba kuti omubotu? Taakwe mubotu ccita buyo Leza alikke.+ 19 Tee uliizyi milawo yakuti: ‘Utajayi,+ utaciti bumambe,+ utabbi,+ utapi bumboni bwakubeja,+ utaunini,+ lemeka bauso abanyoko.’”+ 20 Imwaalumi ooyo wakati kulinguwe: “Omwiiyi, eezyi zyoonse ndali kuzitobela kuzwa kubwana.” 21 Jesu wakamulanga akumuyanda, eelyo wakamwaambila kuti, “Kuli cintu comwe ncobulizyide: Koya ukasambale zintu nzyojisi akupa bacete, aboobo uyooba alubono kujulu; wamana uboole ube sikunditobela.”+ 22 Pele mwaalumi ooyu naakamvwa bwiinguzi oobu wakausa akuunka katyompedwe, nkaambo wakajisi lubono lunji.+ 23 Lino naakamana kubalanga bantu, Jesu wakaambila basikwiiya bakwe kuti: “Eelo kaka ciyooba cintu ciyumu kubantu bajisi mali kunjila mu Bwami bwa Leza!”+ 24 Pele basikwiiya bakagambwa akaambo kamajwi ngaakaamba. Mpoonya Jesu wakabaambila kuti: “Nobana, eelo kaka nciyumu kunjila mu Bwami bwa Leza! 25 Ncuuba-uba kunkamela ikwiinda mukapulo kanyeleti kwiinda mbocibede kumuntu muvwubi kunjila mu Bwami bwa Leza.”+ 26 Pele alimwi bakagambwa kapati akumubuzya kuti: “Ino nguni mubwini uukonzya kufwutuka?”+ 27 Jesu wakabalangisya kumane wakati: “Kubantu tacikonzyeki pe, pele ikutali kuli Leza, nkaambo zintu zyoonse zilakonzyeka kuli Leza.”+ 28 Petro wakatalika kumwaambila kuti: “Bona! Twasiya zintu zyoonse akutobela nduwe.”+ 29 Jesu wakati: “Ncobeni ndimwaambila kuti, kunyina wakasiya ŋanda naa banabokwabo naa bacizyi bakwe naa banyina naa bausyi naa bana bakwe naa myuunda akaambo kandime alimwi akaambo kamakani mabotu+ 30 uutakajani zintu ziyungizyidwe ziindi zili 100 muciindi cino—nkokuti maanda, banabokwabo, bacizyi, bamamama, bana alimwi amyuunda antoomwe akupenzyegwa+—eelyo mubweende bwazintu buboola,* ibuumi butamani. 31 Pele banji bakusaanguna bayooba bakumamanino, abaabo bakumamanino bayooba bakusaanguna.”+ 32 Lino bakali munzila kabaunka ku Jerusalemu, Jesu nguwakali kusolola alimwi bakagambwa, pele aabo ibakali kumuccilila bakayoowa. Alimwi wakatola bali Kkumi Ababili kumbali akutalika kubaambila zintu eezyi izyakali afwaafwi kumucitikila, ulaamba:+ 33 “Amubone! Tuunka ku Jerusalemu, eelyo Mwanaamuntu uyakwaabwa kuli basilutwe babapaizi abalembi. Bayoomupa mulandu wakuti ajaigwe akumwaaba kubantu bamasi, 34 alimwi aaba bayoomufwubaazya akumuswida mate, bayoomukwibbaula akumujaya, pele kwaakwiinda mazuba otatwe uyoobuka.”+ 35 Lino Jakobo a Johane, ibana basankwa ba Zebedayo,+ bakaboola kulinguwe akumwaambila kuti: “Mwiiyi, tuyanda kuti utucitile kufwumbwa ncotutiikulombe.”+ 36 Wakababuzya kuti: “Ncinzi ncomuyanda kuti ndimucitile?” 37 Bakaamba kuti: “Tulomba kuti waakulemekwa tukakkale umwi kujanza lyako lyalulyo, uumbi kujanza lyako lyalumwensyi.”+ 38 Pele Jesu wakabaambila kuti: “Tamucizyi ncomulomba. Sena mulakonzya kunywa nkapu njondinywa naa kubbapatizyigwa alubbapatizyo ndondibbapatizyigwa mebo?”+ 39 Bakati kulinguwe: “Tulakonzya.” Mpoonya Jesu wakabaambila kuti: “Nkapu njondinywa, muyakwiinywa, alubbapatizyo ndondibbapatizyigwa, muyoobbapatizyigwa.+ 40 Pele kujatikizya makani aakukkala kujanza lyangu lyalulyo naa kujanza lyangu lyalumwensyi tandili ndime ndisala pe, pele masena aaya ngabaabo bakabambilwa ngawo.” 41 Lino aaba bambi bali kkumi nobakaamvwa makani aaya, bakabanyemena ba Jakobo a Johane.+ 42 Pele Jesu wakabaita akubaambila kuti: “Mulizyi kuti aabo babonwa* kuti mbaleli bamasi balabadyaaminina bantu, alimwi bapati akati kabo balabeendelezya calunya.+ 43 Oobu tabusyi mboceelede kuba akati kanu pe; pele kufwumbwa uuyanda kuba mupati akati kanu weelede kuba mubelesi wanu,+ 44 alimwi kufwumbwa uuyanda kuba wakusaanguna akati kanu weelede kuba muzike waboonse. 45 Nkaambo naba Mwanaamuntu wakaboola, ikutali kuzoobelekelwa, pele kuzoobeleka+ akupa buumi bwakwe kuti bube cinunuzyo cakununuzya banji.”+ 46 Mpoonya bakasika ku Jeriko. Pele ciindi walo abasikwiiya bakwe abantu bali mbobabede nobakali kuzwa mu Jeriko, Bartimeyu (imwana wa Timeyu) moofwu sikulombelela wakalikkede mumbali aanzila.+ 47 Naakamvwa kuti ngu Jesu waku Nazareta, wakatalika koongolola akwaamba kuti: “Jesu, O Mwana wa Davida,+ kondifwida luse!”+ 48 Mpoonya bantu banji bakatalika kumukalalila akumwaambila kuti aumune, pele walo wakazumanana koongololesya kati: “Akaka O Mwana wa Davida, kondifwida luse!” 49 Aboobo Jesu wakaima akwaamba kuti: “Kamundiitila nguwe.” Aboobo bakamwiita moofwu ooyu kabamwaambila kuti: “Kkazika moyo! Nyamuka; ulakwiita.” 50 Mpoonya wakacisowa cisani cakwe caatala, wasotoka akuunka kuli Jesu. 51 Mpoonya Jesu wakamubuzya kuti: “Ncinzi ncoyanda kuti ndikucitile?” Moofwu wakamwaambila kuti: “Rabboni,* ndilomba kuti nditalike kubona.” 52 Eelyo Jesu wakamwaambila kuti: “Koya. Lusyomo lwako lwakuponya.”+ Mpoonya aawo wakatalika kubona+ alimwi wakatalika kumutobela munzila.\n^ Naa “nyama.”\n^ Naa “waleka mulumaakwe.”\n^ Naa “aabo bazyibidwe.”\n^ Nkokwaamba kuti “Mwiiyi.”


8 Saulo awalo wakakuzuminizya kujaigwa kwa Sitefano. Ibuzuba oobo imbungano yakali mu Jelusalemu yakatalika kupenzyegwa kapati; alimwi basikwiiya boonse bakamwaikila muzyooko zyoonse zyamu Judaya a Samaliya, kwakasyaala buyo batumwa. 2 Pele baalumi bamwi bakombi bakamubweza Sitefano akuyoomuzikka, alimwi bakamulila kapati. 3 Pele Saulo wakatalika kupenzya mbungano ciyoosya. Wakali kunjila muŋanda aŋanda kayaabukwelaanya baalumi abamakaintu akubatola kuntolongo. 4 Pele aabo bakamwaikide bakainda koonse-koonse kabaya bwaambilizya makani mabotu aajwi lya Leza. 5 Filipo walo wakaselemukila kumunzi wa Samaliya akutalika kubakambaukila makani aa Kilisito. 6 Lino makamu aabantu oonse akali kubikkila maano kuzyintu nzyaakali kwaamba Filipo kumwi kabaswiilila akulangilila zitondezyo nzyaakali kucita. 7 Nkaambo bantu banji bakajisi myuuya iisofweede, alimwi eeyi yakali koompolola ajwi pati akuzwa mulimbabo. Kunze lyaboobo, ibanji bakalebukide mubili abalemene bakaponesyegwa abalo. 8 Aboobo bantu bakakondwa kapati mumunzi ooyo. 9 Lino mumunzi ooyo kwakali mwaalumi umwi uutegwa Simoni, ooyo musyule wakali simasalamuzi, alimwi wakali kubagambya bantu bamucisi ca Samaliya, kalikankaizya kuti wakali muntu mupati. 10 Boonse buyo, kutalikila kumwana akusikila kumupati, bakali kubikkila maano kulinguwe akwaamba kuti: “Ooyu muntu Ninguzu zya Leza, eezyo izitegwa Nzipati.” 11 Aboobo bakali kubikkila maano kulinguwe nkaambo kwaciindi cilamfwu wakali kubagambya amasalamuzi aakwe. 12 Pele nobakamusyoma Filipo iwakali kwaambilizya makani mabotu aa Bwami bwa Leza azyina lya Jesu Kilisito, bakatalika kubbapatizyigwa, ibaalumi alimwi abamakaintu. 13 Naba Simoni wakasyoma awalo, alimwi naakabbapatizyigwa, lyoonse buyo wakali kuyanzana a Filipo; alimwi wakali kugambwa naakali kubona zitondezyo amilimo mipati yanguzu yakali kucitika. 14 Lino ibatumwa mu Jelusalemu nobakamvwa kuti bana Samaliya bakalitambula jwi lya Leza, bakabatumina Petulo a Johane; 15 eelyo aaba bakaselemuka kuya nkuko akuyoobapailila kuti batambule muuya uusalala. 16 Nkaambo kunyina naba omwe akati kabo wakatambwide kale muuya uusalala, pele bakabbapatizyidwe buyo muzyina lya Mwami Jesu. 17 Mpoonya bakabaampa, eelyo bakatalika kutambula muuya uusalala. 18 Lino Simoni naakabona kuti muuya wakali kupegwa ibatumwa nobakali kwaampa bantu, wakasyomezya kubapa mali, 19 kati: “Amundipe nguzu eezyi andime, kutegwa kufwumbwa ngondibikka maanza aangu atambule muuya uusalala.” 20 Pele Petulo wakati kulinguwe: “Mali aako aansiliva aafwidilile antoomwe anduwe, nkaambo uyeeya kuti cipego ca Leza cabuyo inga caulwa amali. 21 Unyina cibeela nociba caabilo mumakani aaya, nkaambo moyo wako taululeme pe mumeso aa Leza. 22 Aboobo empwa kububi bwako oobu, akukombelezya Jehova kutegwa ambweni inga walekelelwa kukuyeeya kubi kwamoyo wako; 23 nkaambo ndabona kuti uli ndulwe iijaya alimwi amuzike wakutalulama.” 24 Aboobo Simoni wakati: “Nobaalumi, amundikombelezyezye kuli Jehova kutegwa kutabi cintu cili coonse akati kazyintu nzyomwaamba citiindicitikile.” 25 Aboobo nobakapa bumboni cakulomya akubandika jwi lya Jehova, bakapiluka ku Jelusalemu alimwi bakali kuyaabwaambilizya makani mabotu muminzi minji yabana Samaliya. 26 Pele mungelo wa Jehova wakaambila Filipo kuti: “Nyamuka uunke kumusanza kunzila iiselemuka kuzwa ku Jelusalemu kuya ku Gaza.” (Eeyi ninzila yiinda mucimpayuma.) 27 Eelyo wakanyamuka akuunka, lino ooko wakajana muntu umwi uulemekwa muna Etiyopiya, imwaalumi wakajisi cuuno cipati mubwami bwa Kandake mwami mukaintu wabana Etiyopiya alimwi nguwakali kulanganya lubono loonse lwa Mwami mukaintu ooyu. Wakaunkide ku Jelusalemu kuyookomba, 28 pele lino wakali kupiluka kwabo alimwi wakalikkede munkalaki yakwe kabala bbuku lyamusinsimi Izaya cakupozya. 29 Aboobo muuya wakaambila Filipo kuti: “Koya afwaafwi weende limwi ankalaki eeyi.” 30 Filipo wakabalikila kumbali ankalaki alimwi wakamumvwa kabala bbuku lyamusinsimi Izaya cakupozya, eelyo wakati: “Sena mubwini ulicizyi eeco ncobala?” 31 Wakati: “Mubwini mbuti mbondinga ndacizyiba ikuti kakunyina umwi wakundipandulwida?” Eelyo wakalomba Filipo kuti atante munkalaki akukkala anguwe. 32 Lino cibalo ca Magwalo ncaakali kubala cakupozya nceeci: “Mbubonya mbuli mbelele wakaletwa kukujaigwa, alimwi mbuli mwana wambelele uutalili sikugela namugela boya, awalo tabbamuni mulomo wakwe. 33 Naakali kusampaulwa taakabetekwa bweelede. Ino nguni uuyoolungulula makani aazyalani lyakwe? Nkaambo uyoojaigwa anyika.” 34 Mpoonya muntu ooyo uulemekwa wakati kuli Filipo: “Ndakulomba ndaambile, Ino nguni ngwaamba musinsimi kujatikizya zyintu eezyi? Sena ulyaamba lwakwe mwini naa waamba muntu uumbi?” 35 Filipo wakabbamuna mulomo wakwe, alimwi kutalikila a Lugwalo oolu, wakaambilizya makani mabotu aa Jesu kulinguwe. 36 Lino nobakali kuyaabweenda munzila, bakasika aakali maanzi, eelyo muntu uulemekwa ooyo wakati: “Bona! Ndeeli zyiba lyamaanzi; ino ncinzi cindikasya kubbapatizyigwa?” 37 * — 38 Mpoonya muntu ooyo uulemekwa wakaimika nkalaki, eelyo boonse bobilo, Filipo amuntu ooyo uulemekwa bakaseluka akunjila mumaanzi; mpoonya Filipo wakamubbapatizya. 39 Nobakazwa mumaanzi, cakufwambaana muuya wa Jehova wakamutola kumbi Filipo, alimwi muntu ooyo uulemekwa tanaakamubona limbi Filipo, nkaambo wakazumanana mulweendo lwakwe kakondedwe kapati. 40 Pele Filipo wakaakulijana ku Asidodi, alimwi wakainda mucilawo coonse eeco akuzumanana kwaambilizya makani mabotu muminzi yoonse mane waakusika ku Kaisaleya.\n^ Kujatikizya majwi aatako, amubone bupanduluzi buyungizyidwe kuli Mt 17:21.


Mbomukonzya Kumvwa Ncolyaamba Bbaibbele\nAMUBALE MU Acholi Afrikaans Albanian Amharic Arabic Armenian Aymara Baoule Batak (Toba) Bicol Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Chiyao Chokwe Chol Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hausa Hebrew Hiligaynon Hiri Motu Hmong (White) Hungarian Iban Igbo Iloko Indonesian Isoko Italian Japanese Javanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Lhukonzo Lingala Lithuanian Luganda Lunda Luo Luvale Macedonian Malagasy Mambwe-Lungu Maya Mazatec (Huautla) Moore Myanmar Nahuatl (Guerrero) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidgin (Cameroon) Polish Portuguese Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nMAKANI AAYEEME AMUTWE UULI ACIVWUMBYO | MULAKONZYA KUMVWA NCOLYAAMBA BBAIBBELE\nMbomukonzya Kugwasyigwa Kumvwa Ncolyaamba Bbaibbele\nAmweezyeezye kuti mwaunka kuyooswaya kucisi cimbi ciindi cakusaanguna. Okuya mwaakujana zintu nzyomutazyibide mbuli zyakulya, zilengwa, bantu, alimwi amali aabelesyegwa ooko. Masimpe, mulakonzya kunyongana.\nMulakonzya kulimvwa mbubwenya oobu nomubala Bbaibbele ciindi cakusaanguna. Cili mbuli kuti munjila munyika yakaindi iilibonya kuba yeenzu kulindinywe. Okuya mwajana bantu bategwa ba Filisti, zilengwa zyeenzu zyakuzapaula zisani zyabo, naa kwiiya kulya cakulya citegwa mana alimwi akwiiya kubelesya mali aansiliva aategwa madirakima. (Kulonga 16:31; Joshua 13:2; 2 Samuele 3:31; Luka 15:9) Zyoonse eezyi zilakonzya kunyonganya. Kuti mwaunka kucisi cimbi, sena inga tiimwamulumba muntu uukonzya kumupandulwida zintu mbozibede ooko?\nLUGWASYO ILWAKALIKO KAINDI\nKuzwa ciindi malembe aasalala naakalembwa mumwaanda wamyaka wa 16 B.C E., bantu bagwasyigwa kuti bacikonzye kwaamvwisya. Mucikozyanyo, Musa, musololi wakusaanguna wabana Israyeli, “wakabapandulwida” icakalembedwe.—Deuteronomo 1:5.\nNokwakainda myaanda yamyaka iili 10, bamayi bacibwene kuyiisya Magwalo bakaciliko. Mu 455 B.C.E., nkamu mpati yaba Juda, kubikkilizya abana, bakalibungene mubbuwa lyabuleya mu Jerusalemu. Basikuyiisya Bbaibbele bakaliko ‘kababala cakupozya kuzwa mubbuku [lisalala].’ Pele kuli acimbi ncobakacita. “Bakabagwasya bantu kumvwisya cakali kubalwa.”—Nehemiya 8:1-8.\nNokwakainda myaanda yamyaka yosanwe, Jesu Kristo awalo wakaubeleka mulimo nguwena ooyu wakuyiisya. Mane buya, bantu banji bakamuzyi kuti mwiiyi. (Johane 13:13) Wakali kuyiisya nkamu zipati zyabantu, naa muntu aumwi kumugama. Aciindi cimwi, wakabandika kunkamu mpati, kaamba Mulumbe waa Cilundu uuzyibidwe kapati, mpoonya “makamu aabantu akagambwa kapati ambwaakali kuyiisya.” (Matayo 5:1, 2; 7:28) Mu 33 C.E., Jesu wakabandika abasikwiiya bakwe bobilo ciindi nobakali kuyabweenda munzila iyakali kuya kumunzi wakali afwaafwi a Jerusalemu, ‘kabapandulwida Magwalo.’—Luka 24:13-15, 27, 32.\nAbalo basikwiiya ba Jesu bakali bamayi ba Jwi lya Leza. Aciindi cimwi, muntu uumwi uulemekwa waku Etiyopiya wakali kubala cibalo cimwi camu Magwalo. Sikwiiya umwi wazina lya Filipo wakasika kulinguwe akumubuzya kuti: “Sena mubwini ulicizyi eeco ncobala?” Muna Etiyopiya wakati: “Mubwini mbuti mbondinga ndacizyiba ikuti kakunyina uundipandulwida?” Aboobo Filipo wakamupandulwida ncocakali kwaamba cibalo.—Milimo 8:27-35.\nLUGWASYO LULIKO MAZUBA AANO\nMbubwenya mbuli basikuyiisya Bbaibbele bakaindi, mazuba aano Bakamboni ba Jehova bajisi mulimo wakuyiisya makani aamu Bbaibbele muzisi zili 239 nyika yoonse mbwiizulwa. (Matayo 28:19, 20) Nsondo ansondo, balagwasya bantu bainda ku 9 miliyoni kwiiya Bbaibbele. Bunji bwabaabo mbobayiisya bazwa mumikwasyi iitali ya Bunakristo. Ziiyo eezyi tazibbadelelwi pe alimwi zilakonzya kucitilwa aŋanda yasikwiiya naa abusena bumbi mbwanga wayanda sikwiiya. Bamwi balaiya kwiinda mukubelesya fooni naa kkompyuta.\nMwalombwa kubandika a Kamboni wa Jehova uuli woonse kujatikizya mbomukonzya kugwasyigwa abubambe oobu. Muyakuzyiba kuti Ibbaibbele, ibbuku lilibonya mbuli kuti lilakatazya kumvwa, ndibbuku ligwasya “mukuyiisya, mukusinsa, mukululamika zintu, mukulaya cabululami,” kutegwa mweelele ‘ncobeni, kamulibambilide cakumaninina kubeleka mulimo mubotu uuli woonse.’—2 Timoteyo 3:16, 17.\nLugwasyo Lujanika aa Intaneti\nSena mulayanda kulibalila Bbaibbele? Cakusaanguna, amulange a webbusaiti ya jw.org. Eeyi webbusaiti iijisi makani aatabbadelelwi aamu Bbaibbele mumyaambo iinda ku 700. Mulakonzya kukkomana kwiiya makani aaya aatobela:\nMibuzyo njobavwula kubuzya bantu\n(Amubone aalembedwe kuti NJIISYO ZYAMU BBAIBBELE > MIBUZYO YAMU BBAIBBELE YAINGULWA)\nMakani aajatikizya ndinywe\nNcomukonzya kucita kuti mwatyompwa\n(Amubone aalembedwe kuti NJIISYO ZYAMU BBAIBBELE > BANABUKWETENE ABAZYALI)\nLulayo lujatikizya bakubusi\nMbomukonzya kucita kuti naa kabamucita naa kumwaambila zintu zileta muzeezo wakoonana\nNcomukonzya kucita kuti muntu umwi kamucitila luta\nMbomukonzya kulwana penzi lyakulendelelwa\n(Amubone aalembedwe kuti NJIISYO ZYAMU BBAIBBELE > BAKUBUSI)\nAmubone bwiinguzi bwamibuzyo iili lusele iivwula kubuzyigwa kujatikizya bubambe oobu bwakwiiya Bbaibbele.


“Bwami Bwangu Tabuli Bwanyika Eeyi”—Johane 18:36 | Yakwiiya\nNgazi Yamulindizi—Yakwiiya | June 2018\nAMUBALE MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“Bwami Bwangu Tabuli Bwanyika Eeyi”\n‘Eeci ncindakaboolela munyika, ikuti ndipe bumboni kujatikizya kasimpe.’—JOH. 18:37.\nMbuti Jesu mbwaakatondezya kuti tanaakali kuyanda kulinjizya mutubunga tusumpula lwaandaano?\nNcinzi Jesu ncaakaamba kujatikizya mitelo?\nMbuti Munakristo mbwayelede kukubona kulwana?\n1, 2. (a) Mbuti kwaandaana mbokuyaabuvwula munyika? (b) Mibuzyo nzi njotutiingule mucibalo eeci?\nCIINDI naakali kuyeeya zyakacitika kaindi, mucizyi umwi waku Europe nkoili kumusanza wakaamba kuti, “Kuzwa kubwana, ndibona buyo kutalulama. Aboobo ndakazwa mukabunga kamapolitikisi kamucisi mondizwa, akutalika kwiizumina mizeezo banji njobakali kubona kuti ilagwasya. Alimwi kwamyaka minji ndakasyabidwe kucigwebenga.” Mukwesu uumbi ku Africa nkoili kumusanza awalo wakali kubona kuti kulwana kulayandika. Wakaamba kuti: “Ndakali kusyoma kuti musyobo wangu ulayandika kwiinda misyobo iimbi, alimwi ndakasangana kabunga kamapolitikisi. Twakali kuyiisyigwa bwakujaya bantu bambi kubelesya masumo, abaabo boonse ibakali bamusyobo wesu balo ibakasangana tubunga twamapolitikisi tumwi.” Mucizyi uukkala ku Europe mpoili aakati wakaamba kuti: “Ndakasalululwa alimwi ndakali kubasulaika boonse ibakali bamusyobo uumbi naa aabo bakali kuunka kuzikombelo zimbi.”\n2 Bukkale bwamazuba aano bulikozyene abukkale oobo mbobakajisi bantu botatwe baambwa mumuncali wakusaanguna. Tubunga twamapolitikisi tunji tubelesya nkondo kutegwa tujane lwaanguluko, mapolitikisi apa bantu kwaandaana, alimwi mumasi manji, muuya wakutayanda bamuzwakule waunka ambele. Kweelana ambolyakasinsima Bbaibbele, bantu bamisyobo yoonse ‘tabanyoneki’ mumazuba aano aamamanino. (2Tim. 3:1, 3) Mbwaanga kwaandaana kuyaabuvwula munyika, mbuti Banakristo mbobakonzya kulukwabilila lukamantano lwabo? Tulakonzya kwiiya zinji kwiinda mukulanga-langa mbuli Jesu mbwaakabulanganya bukkale ibwakaliko mumwaanda wamyaka wakusaanguna ciindi cisi nocakaandaana akaambo kamanyongwe aamapolitikisi. Atulange-lange mibuzyo yotatwe iiyandika kapati: Nkaambo nzi Jesu ncaakakaka kulinjizya mutubunga twamapolitikisi? Mbuti mbwaakatondezya mbociyandika kubabelesi ba Leza kutatola lubazu mutwaambo twamapolitikisi? Alimwi ino Jesu wakatuyiisya nzi kujatikizya makani aakulwana?\nINO JESU WAKALI KUTUBONA BUTI TUBUNGA ITWAKALI KULWANINA LWAANGULUKO?\n3, 4. (a) Ino ba Juda bakuciindi ca Jesu bakajisi bulangizi nzi? (b) Mbuti kulimvwa boobo mbokwakabajatikizya basikwiiya ba Jesu?\n3 Ba Juda banji Jesu mbaakali kukambaukila bakali kulangila kwaangululwa kuzwa kubana Roma. Ba Juda bazangi, bakayunga bantu kuba abulangizi oobu. Bunji bwabasikuciindizya aabo bakatobela muzeezo wa Judasi muna Galilaya. Wakali mesiya wakubeja iwakeena bantu banji. Sikwiiya zyakaindi mu Juda wazina lya Josephus wakaamba kuti Judasi wakayunga ba Juda kulwana bana Roma alimwi akwaamba baabo ibakazumina kupa mitelo kubana Roma kuti “mbayoofwu.” Aboobo bana Roma bakamujaya Judasi. (Mil. 5:37) Mane buya, bazangi bamwi bakabusya nkondo kutegwa bazuzikizye makanze aabo.\n4 Kunze lyabasikuciindizya aabo, ba Juda bamwi buyo, caluyandisisyo bakali kulindila kuboola kwa Mesiya. Alimwi bakali kulangila kuti aakuboola, wakali kuyoobaangulula kubweendelezi bwabana Roma. (Lk. 2:38; 3:15) Banji bakali kusyoma kuti Mesiya wakali kuyootalisya bwami mu Israyeli anyika. Caakucitika eeco, ba Juda banji ibakamwaikide bakali kuyoopiluka kumunzi wabo. Kamuyeeya kuti Johane Mubbapatizi aciindi cimwi wakabuzya Jesu kuti: “Sena ndonduwe ooyo uuboola naa tweelede kulangila uumbi?” (Mt. 11:2, 3) Kweelede kuti Johane wakali kuyanda kuzyiba naa kuli umbi wakali kuyoozuzikizya bulangizi bwaba Juda. Basikwiiya bobilo ibakaswaangana a Jesu iwakabusyigwa, naakali munzila iiya ku Emau abalo bakajisi bulangizi bwakuti Jesu wakali kuyoobaangulula mubuzike. (Amubale Luka 24:21.) Kalitanalampa, baapostolo ba Jesu bakamubuzya kuti: “Mwami, sena ulapilusya Bwami ku Israyeli aciindi ecino?”—Mil. 1:6.\n5. (a) Nkaambo nzi bantu bamu Galilaya ncobakali kuyanda kuti Jesu abe mwami wabo? (b) Mbuti Jesu mbwaakalulamika mizeezo yabo?\n5 Bulangizi mbobakajisi kujatikizya Mesiya, cakutadooneka bwakapa bantu bamu Galilaya kuyeeya kuti Jesu abe mwami wabo. Kweelede kuti bakabona kuti Jesu ulakonzya kuba musololi mubotu. Wakali mwaambi uucibwene, wakali kuponya baciswa; alimwi buya wakali kukonzya kusanina bantu bafwide nzala. Naakamana kusanina bantu batandila ku 5,000, wakazyiba izyakali mumizeezo yabantu. “Jesu mbwaanga wakalizyi kuti bakali kuyanda kuboola akumujata kutegwa bamubikke kuba mwami, wakazwa alimwi akuunka kucilundu alikke.” (Joh. 6:10-15) Buzuba bwakatobela kabali kulubazu lumbi ku Lwizi lwa Galilaya, ambweni bamwi bakalityompedwe. Mpoonya Jesu wakapandulula kunkamu kujatikizya mulimo ngwaakaboolela. Wakabapandulwida kuti wakaboolela kubagwasya kumuuya ikutali kumubili. Wakaamba kuti, “Mutabelekeli cakulya cinyonyooka, pele amubelekele cakulya cikkalilila akupa buumi butamani.”—Joh. 6:25-27.\n6. Mbuti Jesu mbwaakatondezya caantangalala kuti tanaakali kuyanda nguzu zyabweendelezi bwamunyika? (Amubone cifwanikiso icili kumatalikilo aacibalo.)\n6 Kakusyeede ciindi cisyoonto kuti afwe, Jesu wakazyiba kuti basikwiiya bakwe bamwi bakali kulangila kuti ulatalisya bwami bwaanyika mu Jerusalemu. Wakabalulamika kwiinda mukubaambila cikozyanyo camamaina. Cikozyanyo eeco cakatondezya kuti Jesu, “muntu wamumukwasyi wamwami” wakali kuya kuunka kubusena bumbi kwaciindi cilamfwu. (Lk. 19:11-13, 15) Jesu alimwi wakabatondezya beendelezi bana Roma kuti tanaakali kutola lubazu mutwaambo twacisi. Ponto Pilato wakabuzya Jesu kuti: “Sena uli Mwami waba Juda?” (Joh. 18:33) Ambweni mweendelezi wakali kulibilika kuti Jesu wakali kuyooleta manyongwe, cintu ncaakali kuyoowa kapati Pilato mubweendelezi bwakwe. Jesu wakaingula kuti: “Bwami bwangu tabuli bwanyika eeyi.” (Joh. 18:36) Tanaakali kutola lubazu mutwaambo twamapolitikisi nkaambo Bwami bwakwe bwakali kuyooba bwakujulu. Wakaambila Pilato kuti mulimo ngwaakaboolela anyika wakali ‘wakupa bumboni kujatikizya kasimpe.’—Amubale Johane 18:37.\nSena mubikkila maano kumapenzi aamunyika eeyi naa ku Bwami bwa Leza? (Amubone muncali 7)\n7. Nkaambo nzi ncocikonzya kukatazya kutantamuka kutaba kulubazu lwacipani camapolitikisi cili coonse nomuba mumyoyo yesu?\n7 Kuti twaumvwisya kabotu-kabotu mulimo wesu mbubwenya Jesu mbwaakaumvwisya, tatukabi kulubazu lwacipani camapolitikisi cili coonse nomuba mumyoyo yesu. Kucita boobo tacili cuuba-uba pe. Mulangizi weendeenda umwi wakaamba kuti: “Bantu mucilawo cesu bayaabuyaambele kutalisya mazwanga, muuya wakuyandisya cisi uuyaabwiindila buya, alimwi banji bayeeya kuti kulwanina lwaanguluko kulakonzya kucinca buumi bwabo kuti bubote. Pele cikkomanisya ncakuti, bakwesu balukwabilila luumuno lwabo lwa Bunakristo kwiinda mukubikkila maano kumulimo wakukambauka makani mabotu aa Bwami. Balangila kuti Leza nguuyoomana kutalulama alimwi amapenzi aambi ngotujana.\nMBUTI JESU MBWAAKATULANGANYA TWAAMBO ITWAKALI KULETA LWAANDAANO?\n8. Amupe cikozyanyo citondezya mukuli uminya ngobakajisi ba Juda bamumwaanda wamyaka wakusaanguna.\n8 Kanji-kanji kutalulama kupa bantu kunjila mutwaambo twamapolitikisi. Kupa mitelo akali makani mapati kuciindi ca Jesu. Alimwi buya, buzangi bwa Judasi muna Galilaya iwaambidwe kumatalikilo, bwakacitika akaambo kakulembya bantu kutegwa kabasinizya kuti bakali kutela mitelo kubana Roma. Balelwa babulelo bwabana Roma, kubikkilizya abaabo ibakali kumuswiilila Jesu, bakeelede kutela mitelo minji, mbuli kutelela nyika alimwi amaanda. Kuyungizya waawo, kutasyomeka kwabasimutelo kwakapa kuti kupa mitelo kwiindile kuminya. Basimitelo bakali kuula zyuuno zyabweendelezi kumfwulumende mpoonya akubelesya nguzu eezyo kujana mali manji. Zakeyo, mupati wabasimitelo mu Jeriko, wakavwuba kapati kwiinda mukubwezela bantu mali cabumpelenge. (Lk. 19:2, 8) Oobu mbobakali kucita abasimitelo bamwi.\n9, 10. (a) Mbuti basinkondonyina Jesu mbobakasola kuti bamunjizye mumakani aamapolitikisi? (b) Ncinzi ncotwiiya kuzwa kubwiinguzi bwa Jesu? (Amubone cifwanikiso icili kumatalikilo aacibalo.)\n9 Basinkondonyina Jesu bakasola kuti bamunjizye mumakani aakupa mitelo. Bakamubuzya kujatikizya “mutelo,” mutelo wadinali lyomwe iwakali kupegwa kubeendelezi bana Roma. (Amubale Matayo 22:16-18.) Ba Juda tiibakali kuukkomanina mutelo ooyu akaambo kakuti wakali kubayeezya kuti bali aansi abweendelezi bwabana Roma. “Cipani cabasikutobela Heroda” ibakatalisya makani aaya bakali kuyeeya kuti, ikuti Jesu naakaamba kuti tabeelede kupa mutelo, nkokuti nobakamupa mulandu wakutyola mulawo. Alimwi ikuti Jesu naakaamba kuti kupa mutelo kwakali kuyandika, nkokuti basikumutobela nobakamuzangila.\n10 Jesu wakabikkila maano kutegwa atatoli lubazu mumakani aamitelo. Wakaamba kuti: “Amupe Kaisara zintu zya Kaisara, pele zintu zya Leza amupe Leza.” (Mt. 22:21) Jesu wakalibuzyi bumpelenge mbobakali kucita basimitelo. Pele walo tanaakayanda kulinjizya mumakani aayo, muciindi caboobo, wakabikkila maano kumakani aayandika kapati, nkokuti Bwami bwa Leza, bwalo ibwakali kukonzya kumana penzi eeli. Aboobo wakapa cikozyanyo cibotu kuli basikumutobela boonse. Tabeelede kulinjizya mumakani aamapolitikisi, tacikwe makani naa cipani cimwi cilibonya kuti cili kabotu kwiinda cipani cimwi. Banakristo babikkila maano ku Bwami bwa Leza abululami bwakwe. Aboobo, tababikkili maano kubandika makani aajatikizya micito imwi yakutalulama.—Mt. 6:33.\n11. Mbuti mbotukonzya kutondezya kuti tulabuyandisya bululami munzila yeelede?\n11 Bunji bwa Bakamboni ba Jehova bacikonzya kwiileka mizeezo miyumu njobakajisi kujatikizya mapolitikisi. Mucizyi waku Great Britain wakaamba kuti: “Nondakamanizya lwiiyo lujatikizya bukkale bwabantu kuyunivesiti, ndakatalika kuciindizya. Ndakali kuyanda kulwanina lwaanguluko lwabantu basiya, akaambo kakuti twakapenga kapati akaambo kakutalulama. Nokuba kuti ndakali kuzwidilila mumibandi yakukazyanya, aciindi eeci ndakatyompwa. Tiindakazyi kuti icipa kuti kakuli kutalulama akati kamisyobo cakeelede kugusyigwa mumyoyo yabantu. Nokuba boobo, nondakatalika kwiiya Bbaibbele, ndakabona kuti ndime ndakeelede kusaanguna kucinca. Cakukkazyika moyo, mucizyi mukuwa wakandigwasya kucita oobo. Lino ndilabeleka kandili mupainiya waciindi coonse mumbungano yamwaambo wakutambaika, alimwi ndiciiya kusikila bantu bamisyobo yoonse.”\n“PILUSYA PANGA LYAKO MUCIYOBWEDO CANDILYO”\n12. “Mbumena” buli buti Jesu mbwaakaambila basikwiiya bakwe kuti babutantamuke?\n12 Mumazuba aa Jesu, kanji-kanji bukombi bwakalisangene amapolitikisi. Ibbuku litegwa Daily Life in Palestine at the Time of Christ lyaamba kuti, “ba Juda bakalaandaanizyidwe mutubunga twabukombi itwakakozyenye azipani zyamapolitikisi.” Aboobo Jesu wakabacenjezya basikwiiya bakwe kuti: “Amulangisye; amubucenjelele bumena bwaba Farisi abumena bwa Heroda.” (Mk. 8:15) Kweelede kuti makani aajatikizya Heroda aamba cipani cabasikutobela Heroda. Caboola kumakani aamapolitikisi, ba Farisi bakali kulwanina lwaanguluko lwaba Juda. Makani aa Matayo alayubununa kuti Jesu wakaamba aba Saduki mumubandi ooyu. Bakali kuyanda kuti zintu zizumanane mbubwenya mbozyakabede. Bunji bwabantu babo bakalikkomene abweendelezi bwabana Roma. Jesu wakabacenjezya basikwiiya bakwe kujatikizya njiisyo, naa bumena bwatubunga totatwe ootu. (Mt. 16:6, 12) Amubone kuti, mubandi ooyu wakacitwa kakutanainda ciindi cilamfwu kuzwa ciindi nobakali kuyanda kumubikka kuti abe mwami Jesu.\n13, 14. (a) Mbuti makani aajatikizya mapolitikisi abukombi mbwaasololela kunkondo alimwi akutalulama? (b) Nkaambo nzi nkondo ncoitali kabotu nokuba kuti twacitilwa cakutalulama? (Amubone cifwanikiso icili kumatalikilo aacibalo.)\n13 Ciindi bukombi nobusangana amapolitikisi, kulakonzya kubuka nkondo. Jesu wakayiisya basikwiiya bakwe kuti tiibakeelede kujatikizyigwa mubukkale buli boobu. Makani aaya aliswaangene kukaambo kakapa kuti basilutwe babapaizi alimwi aba Farisi bakanze kumujaya Jesu. Bakali kumuyeeyela kuti wakali kuyoobabwezela zyuuno zyabo mumapolitikisi alimwi amubukombi. Bakaamba kuti: “Ikuti tumuleke buyo, bantu boonse balamusyoma eelyo ba Roma balaboola akubweza busena bwesu acisi cesu.” (Joh. 11:48) Aboobo Mupaizi Mupati Kayafa nguwakali kumbele mumakanze aakuti Jesu ajaigwe.—Joh. 11:49-53; 18:14.\n14 Kayafa wakatuma basikalumamba masiku kuti bakamujate Jesu. Lino Jesu wakalaazyi makanze aaya aatali kabotu, aboobo naakali kulya cakulya camamanino abaapostolo bakwe, wakabaambila kuti babweze mapanga. Obilo akali manji kutegwa abayiisye ciiyo icakali kuyandika kapati. (Lk. 22:36-38) Masiku ngoonya aayo, Petro wakabelesya panga kulwana umwi muntu wakali munkamu eeyo yakaunka kuyoojata Jesu. Cakutadooneka, kwakamucisa kapati kutalulama ikujatikizya kujata Jesu masiku. (Joh. 18:10) Pele Jesu wakaambila Petro kuti: “Pilusya panga lyako muciyobwedo candilyo, nkaambo boonse aabo babweza panga bayoojaigwa apanga.” (Mt. 26:52, 53) Ciiyo eeci iciyandika kapati cakali kweendelana amajwi ngaakaamba Jesu mumupailo masiku ngoona aayo kuti, tiibakeelede kuba banyika. (Amubale Johane 17:16.) Kulwana kutalulama mulimo iwakeelede kusiilwa Leza.\n15, 16. (a) Mbuti Jwi lya Leza mbolyabagwasya Banakristo kutantamuka mazwanga? (b) Nkwiindana kuli buti Jehova nkwabona ciindi nalanga zintu zicitika munyika mazuba aano?\n15 Mucizyi waku Europe nkoili kumusanza iwaambwa kumatalikilo wakaiya ciiyo nciconya eeci. Wakaamba kuti: “Ndabona kuti nkondo taipi kuti kube bululami. Ndakabona kuti aabo ibalinjizya munkondo kanji-kanji balafwa. Alimwi bunji bwabamwi balaba basilunya. Ndakakkomana kwiiya kuzwa mu Bbaibbele kuti Leza alikke nguukonzya kuleta bululami bwini-bwini munyika. Ndakkwanya myaka iili 25, kandikambauka mulumbe ooyu.” Mukwesu umwi ku Africa nkoili kumusanza wakabikka “panga lyamuuya”, nkokuti Jwi lya Leza, mucibaka casumo ciindi nakambauka mulumbe waluumuno kuli basimukobonyina, tacikwe makani amusyobo wabo. (Ef. 6:17) Naakaba Kamboni wa Jehova, mucizyi umwi ku Europe mpoili akati wakakwatwa kumukwesu iwakali kuzwa kukabunga kamusyobo ngwaakali kusulaika kaindi. Boonse botatwe bakacinca akaambo kakuti bakali kuyandisisya kuba mbuli Kristo.\n16 Eelo kaka kulayandika kapati kucinca kuli boobu! Bbaibbele likozyanisya buumi bwabantu kulwizi lutonkaika akunyona, lwizi lunyina luumuno. (Is. 17:12; 57:20, 21; Ciy. 13:1) Ciindi makani aamapolitikisi naapa kuti bantu baandaane, akubusya nkondo, swebo tulazumanana aluumuno alimwi alukamantano lwesu. Alimwi ciindi Jehova nabona mboyaandaanizyidwe nyika yesu, kweelede kuti cilamukkomanisya kapati kubona lukamantano iluli akati kabantu bakwe.—Amubale Zefaniya 3:17.\n17. (a) Muunzila nzi zyotatwe motukonzya kusumpula lukamantano? (b) Ncinzi ncotuyoolanga-langa mucibalo citobela?\n17 Twabona kuti tulakonzya kusumpula lukamantano lwa Bunakristo munzila zyotatwe: (1) Tusyoma Bwami bwa Leza bwakujulu kuti bukamanizye kutalulama, (2) tulakutantamuka kutola lubazu mutwaambo twamapolitikisi alimwi (3) tulaikaka nkondo. Nokuba boobo, zimwi ziindi lukamantano lwesu lulakonzya kunyonganizyigwa amuuya wakusalulula. Cibalo citobela ciyoolanga-langa mbotukonzya kuzwidilila mukulwana buyumu-yumu oobu, mbubwenya mbobakacita Banakristo bamumwaanda wamyaka wakusaanguna.\nToonse Atube Bamwi, Mbubonya Jehova Alimwi a Jesu Mbobali Bamwi\nNaakakkomaninwa a Leza\nAmulekele Milawo Anjiisyo Zya Leza Kuyiisya Manjezyeezya Aanu\n“Aumunike Mumuni Wanu” Kutegwa Jehova Alemekwe\nMAKANI AABUUMI Ndakaumbulizyigwa Muzintu Zyoonse Nzyondakali Kulibilika\nNguzu Nzyokujisi Kwaanzya\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA June 2018\nNGAZI YAMULINDIZI—YAKWIIYA June 2018


Matalikilo 50 IBBAIB63 - Mpawo Josefa wakawida abusyu - Bible Search\nMatalikilo 49 Kulonga 1\n1-Mpawo Josefa wakawida abusyu bwawisi, walila alinguwe wamumyonta, 2-Lino Josefa wakalailila balanda bakwe basilisi kuti bayanike mutunta wawisi, aboobo basilisi bakayanika mutunta wa-Israyeli. 3-Kwakamana mazuba aali makumi one, nkaambo ngomweelwe wamazuba aakuyanika mutunta. Nkabela ba-Egepita bakamulila mazuba aali makumi aali musanu aabili.\n4-Lino mazuba aakulilwa kwakwe naakamana, Josefa wakaambila basiŋanda ba-Farao kuti, Na ndijene buuya mumeso aanu, amwaambile Farao kuti, 5-Taata wakandikonkezya, wati, Ndaamba kufwa; kukabanda kangu nkendakalisida munyika ya-Kanana nkooko nkumweelede kundivwikila, Lino njiinke, nkazike taata. Njooboola. 6Nkabela Farao wakati, Mbubo, inka, ukavwike uso, mbubonya mbwaakakukonkezya. 7Elyo Josefa wakainka kuyoovwika wisi. Abalo balanda boonse ba-Farao bakainka awe, bapati baŋanda yakwe, abapati boonse banyika ya-Egepita, 8aluzubo loonse lwa-Josefa, ababunyina, aluzubo lwawisi. Bacece babo luzutu, ambelele zyabo aŋombe zyabo, nzebakasia munyika ya-Goseni. 9Wakaya ankalaki abasimbizi, inkamu impati loko. 10-Basike kubbuwa lyacipolelo lya-Atadi, kutala lya-Jordano, bakalila nkukonya oko akulila kupati kuyoosya loko, 11Nkabela bantu banyika ya-Kanana, nibakabona kulila oko kwakucipolelo ca-Atadi, bakati, Oku kulila kwaba-Egepita kulayoosya loko. Nciceeco kuntu oko ncikwakapedwa izina lya-Abeli-mizraimu. Kuli mutala lya-Jordano, 12Aboobo bana bakwe bakamucitila mbubonya mbwaakabalailila. 13-Bana bakwe bakamutola kunyika ya-Kanana, bamuvwika musempo lyamumuunda wa-Makipela, kunembo lya-Mamre, muunda Abrahamu ngwaakaula kuli-Efroni mu-Hi ti, kuti auvube, ube mavwikilo. 14Amane kuzika wisi, Josefa wakapiluka ku-Egepita ababunyina aboonse mbaakainkide abo kuyoovwika wisi.\nMamanino aabuumi bwa-Josefa\n15-Lino babunyina Josefa, nibakabona kuti wisaabo wafwa, bakati, Ambweni Josefa ulatusula akutuboozezya bubi boonse mbutwakamucitila. 16Elyo bakatumina Josefa mulazyo wakuti, Uso naatakalina kufwa wakalailila kuti, 17-Mbuboobu mbumweelede kwaambila Josefa. Wence ulekelele bakulana bako milandu yabo azibi zyabo, nkaambo bakakucitila bubi. Lino twakumbila kuti utulekelele milandu yesu tobalanda ba-Leza wauso. Mpawo Josefa wakalila naakamvwa majwi aabo. 18-Nkabela bakulana bakwe bakasika kuzoovundama kubusyu bwakwe, bati, Bona! Tuli balanda bako. 19-Lino Josefa wakabaambila kuti, Mutayoowi. Sa mebo ndi mucibaka caLeza? 20-Inywe mwakayeeya kundicitila bubi, pele Leza wakabusandula kuba bubotu, kuti acite makani ngemubwene sunu, kukuponya bantu banji. 21-Lino mutayoowi pe, Njoomulela, nywebo abacece banu. Mbuboobo mbwaakabaumbulizya akutontozya myoyo yabo.\n22Lino Josefa kakede mu-Egepita, walo aluzubo lwawisi. Nkabela Josefa wakapona myaka iili mwa nda akumi, 23-Nkabela Josefa wakabona bana ba-Efraimu bamuzukulu watatu; abalo bana ba-Makiri mwana waManase bakazyalwa amazwi aa-Josefa. 24-Lino Josefa wakaambila baku la na bakwe kuti, Mebo ndaamba kufwa, pele Leza ncobeni unoomuswaya akumupozya munyika ino kuti muye kunyika eyo njaakakonkezya kuli-Abrahamu akuli-Izaka akuli-Jakobo. 25-Lino Josefa wakakonkya bana baIsrayeli kuti, Ncobeni Leza unooyoomuswaya, lino zifuwa zyangu muleelede kuzitola kuzwa okuno, 26Elyo Josefa wakafwa, Kali amyaka iili mwanda akumi lyomwe, Nkabela bakayanika mutunta wakwe akumubika mucilondwedo mu-Egepita.